הוועדה לקידום מעמד האישה ולשוויון מגדרי, כנסת 24, פרוטוקול מספר 5, 2021-08-16 11:30

עאידה תומא סלימאן: שלום לכולם.

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-16 באוגוסט 2021.

עאידה תומא סלימאן: לפני שמתחילים את הדיון, אני רוצה להודיע הודעה: אני מבקשת לעדכן את חברות הוועדה כי בהתאם לסעיף 120ד(4), אישר יושב-ראש הכנסת תביעת חיסיון על שמה של משתתפת בדיון ועדת המשנה למאבק וסחר בנשים ובזנות, שהתקיים בתאריך 17 ביוני 2017 לבקשתה, ועל-מנת שלא ייגרם לה או לזולתה נזק.

עאידה תומא סלימאן: אז היושב-ראש אישר, ומעכשיו יהיה חיסיון.

עאידה תומא סלימאן: היום אנחנו מקדישים את הדיון הזה לתקצוב התכנית הלאומית למאבק באלימות נגד נשים.

עאידה תומא סלימאן: אנחנו עקבנו בוועדה אחרי הנושא הזה מתקופת ההיריון עד הלידה של התכנית, כמו שאומרים, ועד לתחילת היישום.

עאידה תומא סלימאן: עברנו הרבה טלטלות עד שהגענו ליום הזה.

עאידה תומא סלימאן: אפשר להגיד שתמיד התכנית כל הזמן לא הייתה מתוקצבת לפי ההחלטות ולפי התכנית עצמה.

עאידה תומא סלימאן: היה צריך לנהל הרבה מאבקים כדי להשיג חלק מהתקציב לתכנית שכולם מדברים בשבחה, וזו פעם ראשונה שיש לנו תכנית כל-כך קוהרנטית וחולשת על כל תחומי העבודה במאבק באלימות.

עאידה תומא סלימאן: למרות שתופעת האלימות נגד נשים הלכה והתגברה לצערנו בשנה האחרונה בצל הקורונה, עדין הרגשנו שהתקצוב לא מתאים לגודל של התופעה וגם לגודל התכניות שהיו למשרדים השונים.

עאידה תומא סלימאן: אנחנו נרצה להתעדכן היום על איפה אנחנו עומדים מבחינת התקצוב בשנת 2021, מה מתוכנן בתקציב המוצע של המדינה, מה הצפי של הכספים שיוקדשו ליישום התכנית הזאת, אם זה במשרד הרווחה ואם זה במשרדים האחרים אשר אמורים להיות אמונים על חלק ניכר מהתכנית הלאומית למאבק באלימות.

עאידה תומא סלימאן: נרצה גם לדעת מה כבר יושם מהתכנית ל-2020, ומה קורה עם התוספת שהוכרז עליה בחגיגיות רבה?

עאידה תומא סלימאן: אמנם אמרתי אז ואני שוב אומרת את זה, שהתוספת שנתקבלה השנה, של 55 מיליון שקלים, שלצערי הרב הייתה צריכה להגיע מקיצוץ שנעשה לקבוצת נשים אחרת ומסבסוד לגני ילדים – לפחות ככה הוכרז מהאוצר אז, אני חושבת הזאת ולנשים לקבל את התקציבים להפעלת התכניות והשגת הזכויות שלהן מבלי לפגוע בציבור אחר.

עאידה תומא סלימאן: זה לא חייב להיות בצורה כזאת אבל בכל זאת, ה-55 מיליון – נרצה לדעת מה יושם מהם ואיך הייתה ההקצאה שלהם ולפי מה הוחלט על הסדר של השימוש בכספים האלה.

עאידה תומא סלימאן: אני זוכרת שב-8 בנובמבר 2020, הייתה החלטת ממשלה תחת הכותרת: טיוב, איתור ומניעה וטיפול בנושא של אלימות נגד נשים, ובמיוחד הוקצתה לנושא של הגברים האלימים.

עאידה תומא סלימאן: נשמח לשמוע גם עדכון על זה.

עאידה תומא סלימאן: התחלתי בשאלות כי אני חושבת שגברת איריס פלורנטין, סמנכ"לית משרד הרווחה – כבר לא משרד העבודה.

עאידה תומא סלימאן: הפסקתם לעבוד?

עאידה תומא סלימאן: עכשיו אתם רק רווחה.

עאידה תומא סלימאן: גם מר אליעזר רוזנבאום נמצא אתנו.

עאידה תומא סלימאן: אנחנו נפתח בדברים של הגברת איריס – את האחראית ומרכזת ומשכללת את כל העבודה.

עאידה תומא סלימאן: בבקשה, גברתי.

איריס פלורנטין: אני חושבת שאני רוצה להתחיל במקום שאנחנו נמצאים היום – אני חושבת שאנחנו נמצאים במקום טוב.

איריס פלורנטין: אנחנו קיבלנו הרבה מאוד כספים שיאפשרו לנו לעשות עבודה מאוד רצינית בשנה הנוכחית, ואנחנו נוכל לקחת את הכספים ולעשות איתם עבודה, אבל אני אתחיל עם מה שעשינו, כי גם בעבר אנחנו עשינו – היו לנו 50 מיליון ואתם עבדנו והתכנית - -

עאידה תומא סלימאן: 50 מיליון ל-2021.

איריס פלורנטין: ב-2021 עבדנו עם 50 מיליון.

איריס פלורנטין: לפני כשבוע קיבלנו 55 מיליון נוספים אבל האוצר נתן לנו אישור לעבוד עם עוד 50 מיליון כך שאנחנו הולכים עכשיו להגדיל בעוד 105 מיליון שקלים, מה שאומר שכל דבר שאני הולכת להקריא עכשיו או לתאר את הפעילות שהתחלנו לעשות אותה, מבוסס על תוספת של 105 מיליון, שעכשיו אנחנו מתחילים להקצות אותה.

עאידה תומא סלימאן: ה-50 מיליון שקיבלתם עליהם אישור מהאוצר בנויים על זה שזה מה שיוקצה מהתקציב שמוצע עכשיו לכנסת?

עלי בינג: כן, אני אסביר: בגדול, מסגרת ה-55 מיליון, כפי שציינה יושבת-ראש הוועדה וגם איריס, כבר הוקצו בפנייה תקציבית והיה להם מקור כבר השנה.

עלי בינג: כבר בעת אישור תקציב המדינה הקרוב, ה-50 מיליון הנוספים נמצאים בבסיס התקציב של המשרד ולכן, ב-1 בינואר הם כבר יופיעו בתקציב המשרד.

עאידה תומא סלימאן: כלומר, מעבר ל-50 מיליון שהיו מוקצים ל-2021, אתם הקציתם 105 מיליון כך שהתקציב לתכנית השנה יהיה 155 מיליון שקלים - -

עלי בינג: כדי להעמיד דברים על דיוקם – השנה הקצנו 55 נוספים אז זה 105 מיליון, והחל מה-1 בינואר יהיה בסך הכל 155 מיליון.

עאידה תומא סלימאן: החל מ...?

עלי בינג: ה-1 בינואר 2022.

עאידה תומא סלימאן: כלומר, ב-2022 גם כן ייכנס לגוף התקציב - -

עלי בינג: לבסיס התקציב.

עאידה תומא סלימאן: - - 155, בדיוק כמו שמוקצה עכשיו למרות שזה לא היה בבסיס התקציב.

עלי בינג: כן.

עאידה תומא סלימאן: אוקי.

עאידה תומא סלימאן: אני חייבת להגיד שלא תמיד קורה לי שיש לי הפתעות חיוביות בדיונים, ודווקא מצד האוצר.

עאידה תומא סלימאן: וואו.

עלי בינג: תמיד עומדים במילותינו.

עאידה תומא סלימאן: ממש.

עאידה תומא סלימאן: יש לך את הזכות להגיד את המשפט הזה ולא לקבל ממני תגובה.

עאידה תומא סלימאן: בבקשה, איריס.

איריס פלורנטין: הסעיף הראשון שאנחנו עבדנו עליו כדי להוביל את כל החלטת הממשלה זה בניית מטה.

איריס פלורנטין: כיוון שאנחנו מדברים על תכלול של מהלך לאומי, אנחנו מדברים על מטה שצריך להחזיק את כל המהלך הזה.

איריס פלורנטין: מטה שהוא ארצי, מטה שהוא מחוזי ומטה שנמצא ברשויות המקומיות.

איריס פלורנטין: ולמה אני מתכוונת?

איריס פלורנטין: אני אתחיל מהרשויות המקומיות: בכל רשות מקומית, כדי להוביל את ההסתכלות על המאבק באלימות במשפחה על כל המשרדים, צריך להיות נציג בתוך הרשות המקומית שיעשה את העבודה ויוכל לדאוג שזה יקרה בכל המקומות, והוא ידאג לחדשנות, לפיתוח וליישום התהליך.

איריס פלורנטין: אם אני מתחילה מהרשויות המקומיות – אנחנו הולכים להכניס עכשיו 86 אנשים.

איריס פלורנטין: איך החלוקה תהיה?

איריס פלורנטין: אנחנו כרגע עובדים על קריטריונים חדשים לחלק את התקנים הללו וגם לחלק תקציבים אחרים שתכף אפרט אותם, כך שברגע שנסיים את התהליך של הקריטריונים, שאורית שיושבת לידי כבר עשתה אותם, הם צריכים לעבור כרגע לשלטון המקומי לאישור.

איריס פלורנטין: אנחנו נוכל לחלק את 86 התקנים הראשונים של - - - של התכלול ברמת הרשויות המקומיות.

איריס פלורנטין: השלב השני הוא לחלק ארבעה מפקחים, אחד לכל מחוז, שיוכלו להסתכל ברמה מחוזית על יישום מול הרשויות המקומיות.

איריס פלורנטין: ברמת המטה – עד היום עבדנו עם שלושה עובדים שהם עובדים שהמשרד הקצה לנו לעשות את הפעולה.

איריס פלורנטין: זאת פעם ראשונה שאנחנו מכניסים עובדים מתוך החלטת הממשלה – אנחנו נכניס תקציבן ייחודי לנושא, ונכניס עוד מנהל תחום שיוכל להוביל ולפקח על העשייה בשדה.

איריס פלורנטין: השורה הבאה שאני רוצה לדבר עליה, ולראשונה אנחנו עושים זה באמת לשים רפרנטים בשב"ס ובמשרד הבריאות – שני משרדים שמאוד רלוונטיים בתהליך הטיפול, אם זה משרד הבריאות, בצד של קופות החולים או בצד של הסתכלות על אלימות בבתי החולים, ובוודאי ובוודאי השב"ס, כשאנחנו מקבלים את האסירים המשוחררים מהשב"ס חזרה לקהילה, וצריך להסתכל על הפעולה מהמעצר, מאסר, וחזרה כשהאוכלוסייה ונפגעי העבירה נמצאים שם והאנשים מגיעים.

איריס פלורנטין: אז שם נשים שני תקנים במשרד הבריאות ושני תקנים בשב"ס.

איריס פלורנטין: אני רוצה להוסיף שאנחנו מוסיפים למשרד הבריאות עוד ארבעה חלקי משרות שהן תקציבי פעולה כדי לשים בקופות החולים, כדי שהם יוכלו לעשות סוף-סוף את העבודה לרמת המודעות.

עאידה תומא סלימאן: שנייה.

עאידה תומא סלימאן: חלק משרות, איפה?

איריס פלורנטין: בארבע קופות חולים.

עאידה תומא סלימאן: למה אתם צריכים לממן בקופות החולים?

איריס פלורנטין: מכיוון שאנחנו מדברים על מניעה, ובתוך החלטת הממשלה יש מניעה, אנחנו רוצים שקופות החולים יסתכלו בחדר הטיפולי של הרופא ויראו שיש שם אישה באלימות, וישלחו אותה לטיפול.

איריס פלורנטין: כדי לעשות את זה, אני צריכה מישהו בתוך קופת החולים שיסתכל.

עאידה תומא סלימאן: אני מבינה את זה.

עאידה תומא סלימאן: השאלה למה זה על חשבון המדינה ולא על חשבון קופות החולים?

איריס פלורנטין: שאלה שאני מוכנה לבדוק אותה אבל אני חושבת שזו פעולה של תכלול.

איריס פלורנטין: אני לא רוצה לייצג כרגע את משרד הבריאות כי אני לא מכירה את נבכי העבודה עם קופות החולים אבל בהחלט, זו פעולה נוספת שאנחנו הכנסנו אותה במסגרת החלטת הממשלה תכלול, ואני אתן דוגמה נוספת: גם השאלון המיוחד שהוצאנו, ה"היי-ריסק", שהוצאנו אותו לקהל רחב – אנחנו נתנו אותו למשרד הבריאות עבור קופות החולים, והם עשו לו התאמה כדי שבקופות החולים יפיצו את זה בכל הרשתות שלהם כדי שנשים וגברים יוכלו לפנות.

איריס פלורנטין: כך שאנחנו בהחלט מנגישים את כל פעולות המניעה ואת כל פעולות ההסברה בכל מקום שאפשר בין משרדים, ובכל מקום שיש נשים שיכולות להיות מועדות לפורענות.

עאידה תומא סלימאן: אוקי.

איריס פלורנטין: פעולות שאנחנו רוצים לעשות עם המשטרה – מספר פעולות שאנחנו מוציאים לדרך השנה:

איריס פלורנטין: אנחנו התחלנו בעבר לתקצב שוטרים רגישי תרבות.

איריס פלורנטין: אנחנו מקווים שהפעולה תתחיל עכשיו.

עאידה תומא סלימאן: מה זה שוטרים "רגישי תרבות"?

איריס פלורנטין: להכניס שוטרים דוברי שפות שונות במסגרת המשטרה – אנחנו הולכים להקצות להם 4.4 מיליון שקלים כדי לקחת את השוטרים האלה.

איריס פלורנטין: מדובר על 15 שוטרים שיוכלו לעשות את הפעולה בשפות השונות.

איריס פלורנטין: במקביל לזה, אנחנו הקצינו והפעולה הראשונה מתחילה עכשיו – שמונה שוטרים למרכזי "אלומה", שאני אתייחס אליהם גם בהמשך, אלה מרכזים בקהילה 24/7.

איריס פלורנטין: שני השוטרים הראשונים מצטרפים למרכז "אלומה" בעכו.

איריס פלורנטין: המשטרה קיבלה אישור ממש בשבועות האחרונים והם מחפשים שוטרים ראשונים שייכנסו לתפקיד.

עאידה תומא סלימאן: אני לא מצליחה להבין מה המרכזים ומה יהיה התפקיד של השוטרים.

איריס פלורנטין: אנחנו בתהליכי הקמה של ארבעה מרכזי "אלומה".

איריס פלורנטין: מרכז "אלומה" הוא מרכז קהילתי שקולט נשים וגברים 24/7 כשהם במצוקה.

איריס פלורנטין: יש לנו, למשל, הרבה מאוד נשים שבלילה מגיעות ל-106 ברשות המקומית, אף אחד לא בדיוק מבין מה לעשות איתן, והן מגיעות באיזו שהיא דרך למקלט, מתאימות או לא מתאימות, ולמחרת הן נפלטות.

איריס פלורנטין: אנחנו רוצים שתהיה אפשרות להגיע למרכז כזה ולהגיד שיש מצוקה, להגיד שיש מסוכנות, לעשות איזו שהיא התערבות ראשונית ואם צריך, גם להלין את אותה אישה במרכז הזה.

איריס פלורנטין: בתוך המרכז הזה אנחנו נותנים כמה מענים: עבודה סוציאלית, ייעוץ משפטי, אם צריך, וכמובן עבודה של שוטר שיהיה שם בתוך המרכז.

איריס פלורנטין: את העבודה של השוטר בתוך המרכז אנחנו מתקצבים.

עאידה תומא סלימאן: בבקשה, תמשיכי.

איריס פלורנטין: אז יהיו שמונה שוטרים שיכנסו למרכזי "אלומה", 15 שוטרים שיצטרפו לתחנות כדי כרגישי תרבות.

איריס פלורנטין: פעולה נוספת שאנחנו מדברים עליה היא באמת פעולה של תגבור מוקד 118 - -

עאידה תומא סלימאן: אני לא מצליחה להבין את ה"רגישי תרבות" האלה.

עאידה תומא סלימאן: מה זאת אומרת "רגישי תרבות"?

עאידה תומא סלימאן: אני רוצה מהשוטר שיימלא את חובתו לפי החוק.

עאידה תומא סלימאן: תעזבו אותי מרגישי תרבות.

עאידה תומא סלימאן: מה זה רגישי תרבות?

עאידה תומא סלימאן: תגידו מדבר בשפה הערבית אבל רגישי תרבות?

עאידה תומא סלימאן: מה זה רגישי תרבות?

עאידה תומא סלימאן: זו הבעיה שלנו עם השוטרים כאשר הם משחקים רגישי תרבות ועושים סולחות.

עאידה תומא סלימאן: זאת הבעיה שלנו.

עאידה תומא סלימאן: אני אומרת לכם שהמושג הזה צריך להיעלם מהשפה המקצועית.

עאידה תומא סלימאן: "רגישי תרבות", זה אומר שהוא ייקח בחשבון שהוא צריך להחזיר אותה הביתה.

איריס פלורנטין: לא מבחינתי.

עאידה תומא סלימאן: אז אני אומרת לך מה קורה בשטח, לא מבחינתך.

איריס פלורנטין: אבל זו לא הכוונה פה.

עאידה תומא סלימאן: אז מה הכוונה?

עאידה תומא סלימאן: תגדירו לי מה הכוונה?

איריס פלורנטין: הכוונה היא שיהיה אדם שמכיר את השפה המקומית בכל מקום שהוא נמצא, שמכיר את התרבות, שיודע איך לדבר בשפה שתהיה נוחה יותר לאנשים שנמצאים סביבו.

איריס פלורנטין: לא יותר מזה.

עאידה תומא סלימאן: לא כל שוטר אמור לעשות את זה?

עאידה תומא סלימאן: צריך שוטר מסוג מסוים?

עאידה תומא סלימאן: זה ה-אל"ף-בי"ת שכל שוטר צריך לדעת, זה לא חייב להיות רגיש תרבות.

עאידה תומא סלימאן: "רגיש תרבות" – זאת הגדרה מאוד ספציפית.

עאידה תומא סלימאן: אני חושבת שכל שוטר צריך לדעת לדבר עם האנשים סביבו ולהבין באיזו סיטואציה הוא נמצא ולדעת לתקשר עם הסביבה.

עאידה תומא סלימאן: האם זה יותר מידי לבקש משוטרי מדינת ישראל?

עאידה תומא סלימאן: אני לא חושבת.

עאידה תומא סלימאן: צריך התמחות מיוחדת?

עאידה תומא סלימאן: אני לא חושבת.

איריס פלורנטין: אני כן אגיד שלא רק לשוטרים אלא לכל האוכלוסיות אנחנו עושים הרבה מאוד הכשרות בכלל בעניין של אלימות במשפחה.

איריס פלורנטין: אז חלק מהעניין זה לעשות הכשרות וללמד את האנשים שעוסקים במלאכה לעשות את העבודה מול אלימות במשפחה.

איריס פלורנטין: זה דבר נוסף שאנחנו משקיעים בו הרבה מאוד - -

עאידה תומא סלימאן: אז זה מצוין.

איריס פלורנטין: - - אם זה עובדים סוציאליים, אם זה שוטרים, אם זה רופאים, אם זה שופטים שתכף נתחיל – אנחנו עושים עבודה מאוד רצינית עם העניין של ההכשרות, ובזה מושקעים משאבים נוספים.

איריס פלורנטין: כמובן שאנחנו מפתחים כלים.

איריס פלורנטין: אנחנו כרגע סיימנו תהליך של פיתוח כלים דיגיטליים.

איריס פלורנטין: עשינו תהליך של RFI, ניגשו 35 ספקים.

איריס פלורנטין: אנחנו רוצים לקבל מהם כל מיני כלים כדי למנוע את הפגיעה הבאה.

איריס פלורנטין: אנחנו כרגע בוררים את הסוגים השונים של המענים שקיבלנו ואנחנו נבחר את המתאימים ביותר.

עאידה תומא סלימאן: מה זאת אומרת?

איריס פלורנטין: זה אומר שאם אנחנו יודעים שאם ניתן לאישה סיכה, שברגע שינענעו אותה זה יצלצל בתחנת המשטרה או שאנחנו נשים איזה שהוא לחצן אצל האישה והוא יצלצל אצל השכן – אנחנו נוכל - -

עאידה תומא סלימאן: מה עם האזיקונים?

איריס פלורנטין: לגבי האזיקונים אני מעדיפה שלייזר ידבר עליהם.

איריס פלורנטין: יש תהליך מאוד מאסיבי שהמשטרה עושה.

איריס פלורנטין: אנחנו שותפים בדיונים, יש הרבה מאוד דיונים בעניין הזה.

עאידה תומא סלימאן: אוקי.

עאידה תומא סלימאן: שכחתי לבקש שכל סעיף שדיברתם עליו – לשמוע הערכת תקציב.

איריס פלורנטין: אז הרגע דיברתי על כלים דיגיטליים, נמשיך הלאה: אנחנו רוצים לתקצב לראשונה כוננות לעובדים סוציאליים ברשויות המקומיות כדי שבלילה הם יהיו שם ונוכל לשלוח את הנשים.

איריס פלורנטין: זה נושא הכוננות שרשום פה.

עאידה תומא סלימאן: הכוננויות זה גם במרכזים שדיברתם?

איריס פלורנטין: זה לעובדים הסוציאליים שעובדים במרכזי אלימות במשפחה ברשויות המקומיות, כדי שהם יקומו בלילה.

איריס פלורנטין: יש לנו כל לילה פגיעות של נשים.

עאידה תומא סלימאן: ברור.

גבי לסקי: יש בכל הרשויות?

איריס פלורנטין: לא, יש לנו היום 180 רשויות מקומיות שיש בתוכן יחידות אבל אין רשות מקומית שלא יכולה לקבל פתרון כיוון שהיחידות האלה אזוריות.

גבי לסקי: אבל נניח אישה במקום שהמרחק בין המקום שקשור אליה מרוחק מדי?

איריס פלורנטין: זה לא קורה.

איריס פלורנטין: אם אישה במצב חירום – אני דיברתי קודם על 106 ברשות המקומית שלה.

איריס פלורנטין: אם אישה מרגישה בלילה שהיא בסיכון, היא מגיעה לעובד הסוציאלי ברשות המקומית או ל-106, שעושה את הפנייה.

איריס פלורנטין: היא לא תופנה ליחידה לאלימות.

איריס פלורנטין: היא לא צריכה להיות מופנית ליחידה לאלימות כדי לקבל מענה חירום.

איריס פלורנטין: לא יקרה מצב שלא ניתן מענה בחירום.

איריס פלורנטין: אני מדברת על יחידות אלימות שנותנות מענה גם בחירום אבל גם בשגרה.

איריס פלורנטין: כשיש מענה בחירום הוא מיידי, זה לא משנה איפה האישה נמצאת, במקום שהיא גרה.

גבי לסקי: כן, אבל אם יש מקומות מרוחקים אז זה לא במיידי.

איריס פלורנטין: מה זה מקום מרוחק?

איריס פלורנטין: אין מקום מרוחק.

איריס פלורנטין: אם אישה גרה ביישוב, יש לה יחידה שמטפלת ביישוב שלה, יש מחלקה לשירותים חברתיים.

איריס פלורנטין: חוק הסעד קובע שבכל רשות מקומית יש מחלקה לשירותים חברתיים.

גבי לסקי: לא, אני מדברת על כוננות הלילה.

איריס פלורנטין: עוד לא חילקנו אותה.

איריס פלורנטין: אנחנו כרגע בתהליך של בניית הקריטריונים ובניית התפקידים.

איריס פלורנטין: פיתוח כלים – אנחנו פיתחנו כלי יוצא מן הכלל, שכבר מפותח, לאבחון אלימות במשפחה.

איריס פלורנטין: פיתחנו במשרד שלנו עבור כל המשרדים.

איריס פלורנטין: הכלי מוכן, מתוקף.

איריס פלורנטין: הוא כבר פותח דיגיטלית.

איריס פלורנטין: עוד חודש וחצי נוכל להעלות אותו לאוויר.

איריס פלורנטין: אני רוצה לומר שהכלי הדיגיטלי שיאפשר לכל המשרדים לעשות את האבחון – גם המשטרה מדברת להכניס אותו לתוך התהליך של האיזוק האלקטרוני – אנחנו נעביר את זה גם למשטרה.

איריס פלורנטין: כל המשרדים היו אתנו בתוך התהליך של הפיתוח, ואנחנו יודעים שהמענה הזה יוכל להינתן בפלטפורמה הדיגיטלית.

איריס פלורנטין: בתוך המענה הדיגיטלי שאני מדברת עליו, יש שלושה רכיבים: 1.

איריס פלורנטין: תיק התערבות ששייך לשירותי הרווחה.

איריס פלורנטין: זה אומר שכל מידע על אותו מקבל שירות ברשות המקומית יהיה מתועד בתיק.

איריס פלורנטין: 2.

איריס פלורנטין: מערכת שמודדת תוצאות, שכבר העלינו אותה לאוויר.

איריס פלורנטין: עשינו פיילוט ראשוני שלה, עשינו מדידה ראשונית של עו"ס משטרה, ומדידה של העובדים הסוציאליים ברשויות המקומיות שמטפלים באלימות במשפחה.

איריס פלורנטין: קיבלנו כבר תוצאות, עברנו עליהן ואנחנו עושים תיקון ותיקוף של השאלון.

איריס פלורנטין: השאלון של מדידה יצורף לתיק ההתערבות, יצורף לשאלון של אבחון מסוכנות בחבילה אחת.

איריס פלורנטין: הוא כרגע בסיום הפיתוח שלו על פלטפורמה של ה"סיילס פורס".

איריס פלורנטין: אנחנו נפיץ אותו לשטח במהלך אוקטובר.

עאידה תומא סלימאן: מה עם משרד הבריאות?

עאידה תומא סלימאן: הוא מקושר?

איריס פלורנטין: בתוך זה, כולם יהיו מקושרים.

עאידה תומא סלימאן: התגברתם על הבעיה של העברת מידע?

איריס פלורנטין: עדין לא.

עאידה תומא סלימאן: אז איך?

איריס פלורנטין: זה לא שייך.

איריס פלורנטין: כל משרד יאסוף את המידע שלו.

איריס פלורנטין: אנחנו רוצים לאסוף את המידע הזה לכספת אחת כדי שנוכל להעביר את הנתונים ולהסתכל עליהם.

איריס פלורנטין: עוד לא דיברנו על העברות מידע.

איריס פלורנטין: זה דבר שאפשר לעשות בתוך ענן, המערכת הזאת היא "עננית", מה שאנחנו עושים.

איריס פלורנטין: בשלב הראשון כל יחידה אוספת את שלה.

איריס פלורנטין: בשלב השני – זה איך אנחנו מנגישים ויכולים אולי לא להעביר את המידע אבל לפחות לקחת בחשבון את המידע, גם בראייה של הטיפול וגם בקבלת החלטות.

איריס פלורנטין: אנחנו ממש בסוף התהליך כרגע.

עאידה תומא סלימאן: טוב.

איריס פלורנטין: תכניות מניעה "חינוך וזוגיות" – אנחנו הולכים להעביר תקציב למשרד החינוך כדי שיוכלו לעשות את התכנית.

איריס פלורנטין: התכנית הזאת קיימת כרגע והיא עברה עדכון בשנתיים האחרונות כדי שתתאים לכל המגזרים ותתחיל לפעול בכל בתי הספר באמצעות התקציב שאנחנו מעבירים.

עאידה תומא סלימאן: כמה?

איריס פלורנטין: שני מיליון.

עאידה תומא סלימאן: שני מיליון?

עאידה תומא סלימאן: זהו?

איריס פלורנטין: זהו בשלב זה, כן.

עאידה תומא סלימאן: למה?

איריס פלורנטין: כי זה התקציב שצריך כדי שהם יוכלו לקחת מנחים מיוחדים.

איריס פלורנטין: התכנית נעשית בתוך בתי הספר.

איריס פלורנטין: היא תיעשה במסגרת "כישורי חיים" בתוך בתי הספר.

איריס פלורנטין: התקציב שמועבר הוא כדי להעסיק את היועצים שינחו את האנשים שיעשו את העבודה.

עאידה תומא סלימאן: זה להוסיף למי שהיו?

איריס פלורנטין: ברור.

עאידה תומא סלימאן: האם יש לכם הערכה כמה סדנאות כאלה או כמה תכניות כאלה יועברו בשני המיליון האלה?

איריס פלורנטין: אין לי את המידע פה.

איריס פלורנטין: אני יכולה להגיד לך שהייתה לנו כבר פעילות בשנים האחרונות שעבדה.

איריס פלורנטין: אני יכולה לאסוף את המידע אצלנו, יש לי את זה במשרד, ומשרד החינוך רוצה לצרף את התכנית הזאת לכל אחת מהרשויות המקומיות במסגרת התכנית של כישורי חיים.

איריס פלורנטין: זה ייכנס בכל בתי הספר, הם כרגע עם התקציב הזה - -

עאידה תומא סלימאן: לא, אני כבר מכירה את כישורי החיים שם.

עאידה תומא סלימאן: יש לי הרבה כישורים מלעבור על התכנית הזאת.

עאידה תומא סלימאן: הם מציעים אותה לכלל הרשויות המקומיות בחבילה אחת עם עוד 11 תכניות, כאשר כל שעות הלימוד לכל כיתה בתכנית כישורי חיים זה 32 שעות לימוד לאורך כל השנה.

עאידה תומא סלימאן: כלומר, הם לא יוכלו לבחור או להעביר את כל 12 התכניות, ויש אקזיט מאוד קל לכל מנהל שלא רוצה להעביר.

עאידה תומא סלימאן: אני יודעת שהרבה מנהלים בורחים לתכניות האחרות כדי לא להעביר את התכנית הזאת.

עאידה תומא סלימאן: השאלה כמה ומי יפקח איפה יעברו התכניות האלה?

איריס פלורנטין: יש לנו שני תהליכים שאנחנו עובדים עליהם: האחד, מהצד של משרד החינוך.

איריס פלורנטין: הצוותים שלי כבר יושבים עם משרד החינוך כדי ליצור מצב שהתכניות האלה כן יהיו בעדיפות וידרשו מהמנהלים לעשות את זה.

איריס פלורנטין: זה צד אחד, הצד של היועצות.

איריס פלורנטין: הצד השני זה העובדים שלנו ברשויות המקומיות שמאוד מעוניינים שהתכניות האלה יופעלו.

איריס פלורנטין: במסגרת היחידות הם יהיו בקשר עם בתי הספר לדאוג שהתהליך הזה קורה.

איריס פלורנטין: אלה שני התהליכים שאנחנו עובדים עליהם כדי לדאוג שהתכניות יהיו.

עאידה תומא סלימאן: בהצלחה.

עאידה תומא סלימאן: אני אומרת לך שזה לא עובד ככה.

עאידה תומא סלימאן: אם הייתם רוצים לעשות שינוי אמיתי, היה צריך לממן שעת לימוד אחת חובה בתוך התכנית של כלל בתי הספר, שמשרד החינוך יוסיף אותה ולא במסגרת כישורי חיים, שזה נתון להחלטת הנהלת בית הספר, ותכנית אחת מתוך 12 תכניות שהם יכולים לבחור.

גבי לסקי: ובטח לא עכשיו, עם זה שנותנים למנהלים לבחור תכניות.

עאידה תומא סלימאן: זה מה שאני אומרת.

עאידה תומא סלימאן: הם נותנים להם סל של 12 תכניות, ולמנהלים יש זכות לבחור איזו תכנית מתוך זה יקבלו.

איריס פלורנטין: רשמתי את מה שאת אמרת ואני אחזור למשרד ואדבר אתם אבל אני קודם כל - -

עאידה תומא סלימאן: אני מבינה שגם יש לנו נציגה ממשרד החינוך, אולי נפנה אליה גם בשאלה הזאת עכשיו.

איריס פלורנטין: אני ממשיכה: הרחבת מרכזים – קיצור המתנות – אנחנו בשנה שעברה הוספנו 59 יחידות והרחבנו כמעט לכל היחידות ברחבי הארץ.

איריס פלורנטין: אנחנו עכשיו הולכים להוסיף עוד 20 מיליון שקלים לקיצור ההמתנות כך שנכסה את כל הארץ.

איריס פלורנטין: בהזדמנות זאת אנחנו גם משנים את כל הקריטריונים שדרשנו לשנות אותם ומתאימים את זה לכל היישובים כך שאנחנו עושים חלוקה שוויונית בכל המקומות בארץ.

עאידה תומא סלימאן: ה-20 מיליון, זה מה שמתוקצב לתכנית הטיפול בגברים?

איריס פלורנטין: לא, עוד לא הגעתי לגברים.

איריס פלורנטין: זה תקציב נוסף שאנחנו נותנים כדי להרחיב את מה שכבר עשינו.

איריס פלורנטין: בשנים הקודמות הוספנו 50 תקנים לטיפול בגברים, 68 תקנים לטיפול בילדים, 59 תקנים לסגירת פערים, עוד 50 תקנים לאזרחים ותיקים.

איריס פלורנטין: אנחנו עכשיו מוסיפים כדי להרחיב – מוסיפים עוד כסף הפעם כדי לתת מענה יותר מעובה במקומות שלא היינו ומסדרים גם את הקריטריונים.

איריס פלורנטין: בנוסף לזה, אנחנו מוסיפים עוד 28 תקנים ליחידות לאלימות במשפחה לאזרחים ותיקים – שוב, זה גדילה בתחום הזה.

איריס פלורנטין: השורות הבאות מדברות על תקציבים לצד העובדים – ברור לנו שצריך תקציבים נוספים למניעה ופעולות נוספות כך שלצד כל עובד כזה אנחנו שמים גם תקציבים כדי לעבות את הפעילות שלו.

איריס פלורנטין: אני קופצת לשורה של עו"ס משטרה – בהזדמנות הזאת אנחנו נוסיף 54 עו"סים משטרה.

איריס פלורנטין: זה תפקיד שמאוד הוכיח את עצמו, מאוד יעיל.

איריס פלורנטין: אני מוכרחה לומר לכם שמהנתונים שקיבלנו מהמדידה הראשונה בנושא משטרה – זה מדהים לראות כמה המטופלים, מקבלי השירות, מעריכים את העבודה.

איריס פלורנטין: אם אני משווה בין מה שהעו"ס כתב על עצמו לבין מה שמקבל השירות כתב – הם מאמינים שהשירות מוריד את הסיכון שלהם, מעלה את הביטחון שלהם, והם מאמינים שהשירות הזה באמת הקפיץ אותם מדרגה ועזר להם להתחבר להמשך טיפול.

איריס פלורנטין: אנחנו עכשיו נוסיף עוד 54 תקנים ובזה כמעט נסיים את התהליך המלא שתכננו בהחלטת הממשלה לגבי עו"סי משטרה.

גבי לסקי: זאת אומרת שבכל קריאה לאלימות, כשמגיעה המשטרה, השוטר או השוטרת מגיעים בליווי עו"סית משטרה?

איריס פלורנטין: לא מגיעים.

איריס פלורנטין: כשאישה מגיעה ומתלוננת במשטרה, נמצא שם עו"ס משטרה שיושב שם ומנסה גם לשכנע שיגישו תלונה, גם לעשות איזה אבחון ראשוני כדי שהאישה תגיע בסוף לטיפול ועושה את החיבור, ולפעמים עושים התערבות קצת יותר ארוכה כדי שהם יישארו ובאמת יגישו את התלונה.

איריס פלורנטין: סקר לאומי – אנחנו כרגע בתהליך של בנייה ראשונית עם מספר ארגונים של סקר ראשוני, שיעזור לנו לבדוק את היקף התופעה היום.

איריס פלורנטין: יעזור לנו גם לבסס איפה המקומות שאנחנו צריכים למדוד אותם כדי שאחר-כך נוכל גם להמשיך ולהגיד מה היקף התופעה במדינת ישראל, לא מדדנו את זה הרבה מאוד שנים, וגם לדעת איפה המאפיינים שצריך להיכנס לתוכם.

איריס פלורנטין: אני כן רוצה לומר פה שאנחנו בתקופת הקורונה עשינו סקר בזק על-ידי "ברוקדייל", וראינו את המאפיינים של התופעה לסוגיהם השונים עם הסוגים השונים של האלימות.

איריס פלורנטין: דיברתי קודם לכן על מרכזים 24/7 ברשויות המקומיות – המרכז הראשון שנפתח בעכו, תיארתי אותו קודם לכן כך שאני לא אמשיך.

איריס פלורנטין: כל מרכז כזה מתוקצב - -

עאידה תומא סלימאן: מתי הוא נפתח בעכו?

איריס פלורנטין: ממש בחודש האחרון.

גבי לסקי: נו, פרוטקציה מהיו"רית.

עאידה תומא סלימאן: לא, ממש לא.

נעמה לזימי: עאידה, שאלה חשובה: האם המקלטים, שעכשיו מתחילים להכניס ארגונים למטרות רווח ולא את העמותות שאנחנו מכירים או העמקת הפרטה מה שנקרא – האם תוכלי להתייחס לדבר הזה לגבי המרכזים החדשים שנפתחים?

נעמה לזימי: במכרזים מתחילים להיכנס עכשיו – כל הסיפור של רכש חברתי מתחיל - -

איריס פלורנטין: רכש חברתי לא תקף לגבי הרשויות המקומיות.

איריס פלורנטין: כל מה שדיברתי כרגע על רשויות מקומיות – אנחנו מעבירים את הכסף לרשות המקומית שעושה את העבודה.

איריס פלורנטין: זה נכון לגבי מקלטים – אנחנו, למשל, באמצעות התקציבים האלה פתחנו שני מקלטים בשנה האחרונה.

איריס פלורנטין: אנחנו הולכים פתוח שני מקלטים מיוחדים בשנה הקרובה.

איריס פלורנטין: יחד עם זה, תהליך כזה יוצר מכרז.

איריס פלורנטין: אנחנו כותבים את המודל המקצועי - -

נעמה לזימי: אפשר לתעדף ארגונים בהקשר הזה בכלל – הסיפור של מטרות רווח, שחברה בורסאית לוקחת לך מקלט, יש פה סוגיות שנכנסות לכל מיני אלמנטים אחרים, והמשרד צריך להתייחס לזה.

נעמה לזימי: אולי זה באמת שווה דיון - -

עאידה תומא סלימאן: המשרד כבר התייחס בזה שפתח להם את האפשרות.

נעמה לזימי: נכון.

נעמה לזימי: צריך להגיד שהם כנראה - -

עאידה תומא סלימאן: צודקת או לא צודקת?

נעמה לזימי: לא, האפשרות פתוחה.

נעמה לזימי: הם נכנסו לתוך הסיפור בשנים האחרונות כמו שקרה עם חסות הנוער ועוד מקומות.

עאידה תומא סלימאן: עצם העובדה שלא מכניסים בתנאי הסף של כל מכרז דבר שאומר שאי אפשר שינוהלו על-ידי ארגונים רווחיים - -

נעמה לזימי: למטרת רווח.

נעמה לזימי: זה בעיה וזה ממש חמור, וצריך להגיד שגם בהקשר של תכלול התקציב – עאידה, זו חתיכת סוגיה.

נעמה לזימי: זה יכול לייצר...

עאידה תומא סלימאן: אני כבר מדברת על זה שנים, נעמה.

איריס פלורנטין: לא, בתחום אלימות במשפחה אין לנו חברות אבל אני לא יועצת משפטית אז אני לא אתייחס אבל יש מורכבות.

עאידה תומא סלימאן: אני חייבת להגיד שפעם, אצלכם, משרד הנדסה זכה במקלט, והייתי צריכה ללכת לבג"ץ כדי להחזיר את המקלט.

עאידה תומא סלימאן: אז בואו...

גבי לסקי: גברתי היושבת-ראש, אולי נעשה ביקור במעון כזה שמנוהל על-ידי חברה פרטית.

עאידה תומא סלימאן: אין, אין עכשיו חברה פרטית.

עאידה תומא סלימאן: הטריק הוא לעשות חברה פרטית או משפחתית ולקרוא לה עמותה, ואז להיכנס למכרז ולזכות ביושר רב.

עאידה תומא סלימאן: ואני יודעת על מה אני מדברת, אני לא סתם אומרת את הדברים.

גבי לסקי: אני בטוחה.

עאידה תומא סלימאן: יש כמה וכמה פרויקטים, לא רק מקלטי נשים אלא גם מעונות לקטינים, גם הוסטלים, שמנוהלים בצורה כזאת.

גבי לסקי: ומי מפקח על זה שזה לא יקרה?

נעמה לזימי: להיפך, הם רוצים את זה.

נעמה לזימי: הרווחה ממש רוצים את זה.

איריס פלורנטין: לא, לא.

איריס פלורנטין: בואו...

עאידה תומא סלימאן: לא, לא, הם לא רוצים את זה.

איריס פלורנטין: קודם כל, זה לא קשור לוועדה אבל כשאני מסתכלת על כמות הרכש החברתי במשרד, לא כיסאות ושולחנות, זה הרוב עמותות.

איריס פלורנטין: אבל החוק לא מאפשר להעדיף עמותות, צריך לחזור לחוק, יש יועצים משפטיים ולא פה צריך לקיים את הדיון.

נעמה לזימי: אני רק רוצה להגיד לך שבוודאי שהרוב יהיו עמותות כשהם פתחו את הדבר הזה.

נעמה לזימי: מקלטי החירום לנשים מוכות התחילו מעמותה, והמדינה לקחה פה אחריות וזה חשוב מה שקרה לאורך השנים.

נעמה לזימי: מה שקורה עכשיו זה תהליך הפוך שמסוכן בעיני ורק הצפתי אותו, ואני שמחה שיושבת-ראש הוועדה עוסקת בנושא ומכירה את הסוגיה.

עאידה תומא סלימאן: אנחנו נדבר על זה ונמצא דרך לתקוף את הנושא.

עאידה תומא סלימאן: כבר התנהלו דיונים בנושא ולצערי הרב, זה לא כל-כך פשוט.

איריס פלורנטין: בואו נמשיך: במסגרת התקציב הנוכחי אנחנו נעשה עבודה מאוד גדולה עם גברים, שמחוברת גם - -

עאידה תומא סלימאן: את האמת – נדהמתי לגלות כמה היא גדולה.

עאידה תומא סלימאן: אני בדיוק יושבת ומחברת את הסכומים, וחלק גדול מהתקציב מנותב לשם ולעיבוי תקנים.

איריס פלורנטין: גיבוי תקנים זה טיפול.

איריס פלורנטין: זה בעצם לתת יותר אנשים יעשו את העבודה מול הלקוחות שלנו.

איריס פלורנטין: כשאנחנו באים לרשויות המקומיות והתלונה הגדולה ביותר היא בדרך כלל שיש רשימות המתנה.

איריס פלורנטין: וכשיש רשימות המתנה ואנחנו רוצים לתת מענה, אנחנו מעבים את היחידות שנותנות את המענה כמו גם מרחיבים את קהל היעד לילדים, גברים וכולם, שיהיו בתוך המשפחה וישנו את מה שקורה בתוך המשפחה.

איריס פלורנטין: התכנית של הגברים תהיה מנותבת בשני כיוונים: היא כבר בתהליך של עבודה של בניית מודל, היא גם תגיע לגברים שלב אחד קודם, לפני שיש את האירוע של האלימות, והיא גם תגיע לגברים בהקשר של החוק שלך, עאידה, שעבר קריאה ראשונה – כפייה.

איריס פלורנטין: זאת אומרת, לאבחן את הדברים באמצעות בתי המשפט ולשלוח אותם לטיפול כאשר אנחנו מדברים על שתי הזרועות הללו בטיפול.

איריס פלורנטין: כפי שאמרתי, אנחנו רוצים להקים שני מקלטים לאוכלוסיות ייחודיות.

איריס פלורנטין: אנחנו נמשיך לתת סל מענים גמיש לנשים וסל מענים גמיש לגברים.

איריס פלורנטין: אני חושבת שבגדול עברתי על כל הפעילות שלנו.

איריס פלורנטין: אני כן חושבת שיש - -

עאידה תומא סלימאן: אני חייבת לשאול מה זה תכניות לגברים בתפעול אוצר, ומה זה שירות מבחן בתפעול אוצר?

איריס פלורנטין: זה תהליכים שאנחנו עדין בונים אותם ואנחנו בהתייעצויות עם האוצר.

איריס פלורנטין: זה שני תהליכים שאנחנו עדין בונים אותם כדי לעשות איתם עבודה.

עאידה תומא סלימאן: אבל מה זאת אומרת "תפעול אוצר"?

איריס פלורנטין: אין תפעול של אוצר.

איריס פלורנטין: זה תכניות שאנחנו כרגע שמים אותן על המפה ואנחנו מחליטים איך הן יעבדו.

איריס פלורנטין: זה בדיונים עדין.

עאידה תומא סלימאן: קצת לא מובן לי.

איריס פלורנטין: תקנים, תהליכי פעולה – זה שאנחנו כרגע מבנים אותו.

איריס פלורנטין: זה שתי שורות שהן בהבניה.

עאידה תומא סלימאן: אוקי.

עאידה תומא סלימאן: תשמעו, יש סל נלווה לגברים.

עאידה תומא סלימאן: יש דירות לגברים מורחקים.

עאידה תומא סלימאן: יש תכנית מעקב אחרי גברים משוחררים.

עאידה תומא סלימאן: יש מרכז ערב לגברים.

עאידה תומא סלימאן: יש הוסטל טיפול בגברים.

עאידה תומא סלימאן: יש מרכז יום לטיפול בגברים אלימים.

איריס פלורנטין: זה לא מתוקצב, שימי לב.

איריס פלורנטין: הדברים האלה הם בתקציבים קיימים.

איריס פלורנטין: הם רשומים כי הם חלק מהתכנית.

איריס פלורנטין: הם בשיקום האסיר, הם בשירות המבחן, אין כאן כסף עבורם כרגע.

איריס פלורנטין: הם לא מתוקצבים בתקציב הנוכחי.

עאידה תומא סלימאן: למה?

איריס פלורנטין: מכיוון שבסדר העדיפות של התכנית אנחנו עושים כרגע דברים אחרים וזה עובד.

איריס פלורנטין: יש מספיק ואנחנו צריכים למלא את המקומות הקיימים.

עאידה תומא סלימאן: כלומר, הם מקבלים מגוף התקציב הקודם, אתם לא מוסיפים להם.

איריס פלורנטין: כרגע אנחנו לא מוסיפים.

עאידה תומא סלימאן: כן, עכשיו אני רואה.

גבי לסקי: אני רוצה לשאול משהו בהמשך לדברים של יושבת-הראש: אני רואה הרבה דברים טובים אבל אחד הדברים שחסר לי פה – גברים מקבלים תכניות מעקב אבל גם שיקום ושיחות.

גבי לסקי: לנשים, אחרי כל הנושא הזה, יש להן פגיעה בתעסוקה, יש פגיעה רגשית, יש פגיעה ביכולת להיות עם הילדים.

גבי לסקי: השאלה אם כל התכניות האלה גם מלוות בהעצמת נשים.

גבי לסקי: זאת אומרת, אחרי שהן יצאו מהטראומה הכל-כך קשה, האם אנחנו גם משקיעות קצת בשיפור מצבן?

גבי לסקי: לא רק הגנה פיסית אלא גם כלכלית ונפשית?

איריס פלורנטין: התשובה היא ברור שכן, אין לך פה את הכל.

איריס פלורנטין: כאן יש את מה שאנחנו עושים בכסף החדש.

איריס פלורנטין: יש לנו עוד 72 מיליון שקלים שאת לא רואה כאן, שמופעלים בתוך המשרד.

איריס פלורנטין: צריך לדעת שרוב התקציבים עד היום היו מנוצלים רק לנשים.

איריס פלורנטין: אנחנו רק בשנה, שנתיים האחרונות מתחילים לתת מענים לגברים באמצעות התקציבים האלה.

עאידה תומא סלימאן: בואי נגד ככה – לא נותנים מענים לגברים, אנחנו מטפלים בגברים אלימים כי המטרה של התכנית הזו היא להיאבק באלימות נגד נשים.

עאידה תומא סלימאן: ואם חלק מזה זה לטפל בגברים אלימים או בילדים שעלולים להיות גברים אלימים בגלל מה שהם חווים – אז בסדר, אבל אנחנו לא נותנים מענים במקרה הזה.

איריס פלורנטין: בסדר גמור, אני מסכימה אתך.

איריס פלורנטין: אם אני חוזרת רגע לנשים, אתן כמה דוגמאות: למשל, יש חוק שמאפשר לנו לתת סל לכל אישה שיוצאת ממקלט 10,000 שקלים, ועוד 13,000 שקל לשנה וחצי לפעולות של שיקום.

איריס פלורנטין: כרגע אנחנו נמצאים בפיילוט עם קרן שוסטרמן לתת את אותו מענה לנשים שלא היו במקלט.

איריס פלורנטין: אנחנו כרגע עושים מיזם - -

עאידה תומא סלימאן: סליחה, שלא היו במקלט?

עאידה תומא סלימאן: אתם עושים פיילוט?

איריס פלורנטין: כן.

עאידה תומא סלימאן: כי אנחנו תכף נשמע את נציגת האגודה לזכויות האזרח.

איריס פלורנטין: עם דיברו איתי.

עאידה תומא סלימאן: אבל השאלה שלי למה דווקא בחרתם לעשות את הפיילוט עם קרן שוסטרמן.

עאידה תומא סלימאן: מה הקשר?

עאידה תומא סלימאן: הם מבצעים?

עאידה תומא סלימאן: הם נותנים את הכסף?

איריס פלורנטין: הם נותנים את הכסף ואנחנו עושים פיילוט של התהליך.

איריס פלורנטין: במידה והתהליך יהיה מוצלח אנחנו, כמשרד, נממן אותו.

עאידה תומא סלימאן: איך עושים את הפיילוט?

עאידה תומא סלימאן: כמה נשים?

עאידה תומא סלימאן: מה הסכומים?

איריס פלורנטין: אנחנו כרגע בתחילתו.

איריס פלורנטין: אנחנו בונים אותו, יוצאים איתו בדרך, נעשה מחקר עליו, נעשה מדידה עליו, נבדוק אותו ביחידות ברשויות המקומיות, ובהנחה שהתהליך הזה יהיה מוצלח, סביר להניח שהוא יהיה על השולחן שלנו.

עאידה תומא סלימאן: ידוע לכם מה התקציב שהקרן הקצתה לנושא הזה?

איריס פלורנטין: כן.

עאידה תומא סלימאן: אפשר לדעת?

איריס פלורנטין: כמה מיליונים.

עאידה תומא סלימאן: כמה מיליונים זה אומר שזה לא יגיע לכל הרשויות.

איריס פלורנטין: זה לא יגיע, זה פיילוט.

איריס פלורנטין: אנחנו כרגע מבצעים אותו בכמה רשויות בודדות.

איריס פלורנטין: אנחנו צריכים לתכנן איפה אנחנו עושים את זה.

איריס פלורנטין: בהנחה שהתהליך הזה יהיה מוצלח ונכון, אנחנו נבדוק אותו ואז אנחנו נוציא אותו לכל הארץ.

עאידה תומא סלימאן: אני מקווה שהפיילוט יהיה מגוון מבחינת הרשויות המקומיות, שתוכלו למדוד את זה.

איריס פלורנטין: בוודאי.

איריס פלורנטין: עוד פיילוט שאנחנו עושים כרגע – אנחנו עושים שותפות עם קרן אחרת, עם קרן רש"י ועם גוגל – אנחנו עושים תהליך של תעסוקת נשים בתחום הדיגיטל, וזה בכל הרשויות שאנחנו כרגע אוספים.

איריס פלורנטין: יש הד מאוד גדול ונשים מאוד רוצות להיכנס.

איריס פלורנטין: זה עוד משהו שאנחנו עושים עם נשים.

איריס פלורנטין: כשאני מסתכלת על כמות הנשים שמגיעות לטיפול, רוב הנשים המטופלות בכל המערכות הן נשים, כך שהמערכת עכשיו מתאימה את עצמה גם לגברים ולילדים, תוך כדי עבודה.

עאידה תומא סלימאן: אוקי.

עאידה תומא סלימאן: אני מסתכלת על סוף הרשימה, שאם יישארו יתרות – תגבור תמיכות במרכזי סיוע פגיעות מיניות – חלק משמעותי מהפגיעות המיניות בתוך המשפחה.

עאידה תומא סלימאן: מה זה הספרה שלוש?

איריס פלורנטין: שלושה מיליון.

עאידה תומא סלימאן: וזה רק אם יישארו יתרות?

עאידה תומא סלימאן: כלומר, מרכזי הסיוע לא יקבלו תוספת לתקציב השנתי - -

איריס פלורנטין: כעיקרון, מרכזי הסיוע לא יושבים על הפלטפורמה הזאת.

איריס פלורנטין: יחד עם זאת, כולנו יודעים שחלק מהאלימות היא אלימות מינית במשפחה.

איריס פלורנטין: לכן, אנחנו יכולים לשים את זה על הפלטפורמה הזאת, במידה ויש תקציב אבל כרגע, זה בדיונים.

גבי לסקי: זה מעניין – את יכולה לתת לנו קצת נתונים על סקר הבזק בתקופת הקורונה?

גבי לסקי: מה מצאתם מבחינה זאת?

גבי לסקי: כי יש מצב שאנחנו חוזרים שוב לסגרים, ואיזו היערכות יש לנו למצב הזה?

איריס פלורנטין: אני אגיד לך מה עשינו בתקופת הקורונה: אנחנו עשינו את סקר הבזק – זה לא אנחנו, "ברוקדייל" עשו עבורנו.

איריס פלורנטין: יש מצגת, עשינו את זה באמצעות הפייסבוק.

איריס פלורנטין: אנחנו הגענו להרבה מאוד נשים שלא נמצאות בקשר טיפולי איתנו.

איריס פלורנטין: זה טוב כי זה היה אוניברסלי.

איריס פלורנטין: אנחנו ראינו עלייה בתחומים שונים של אלימות במשפחה.

איריס פלורנטין: מה שאנחנו עשינו בתקופת הקורונה זה להנחות את העובדים שלנו להרים טלפונים ולהגיע.

איריס פלורנטין: זאת אומרת, העובדים שלנו היו בקשר עם כל הנשים שהיו אצלם בטיפול.

איריס פלורנטין: יחד עם זה, באותה תקופה באמת הוצאנו את ה"היי-ריסק", בדיוק מהסיבה הזאת, כדי להגיע לנשים שלא היינו אתם בקשר, והפצנו את זה בכל מקום כדי שנשים ייכנסו, ובאמת הרבה מאוד נשים נכנסו ויכלו לפנות לטיפול.

איריס פלורנטין: בנוסף לזה, בתקופת הקורונה תגברנו מאוד את קו 118 ופתחנו קו שקט, גם קו לגברים, ותגברנו עובדים סוציאליים דוברי שפות – כל זה כדי להגיע ליותר נשים.

גבי לסקי: ולמה לא משאירים את זה כך לכל הזמן?

איריס פלורנטין: זה נשאר.

עאידה תומא סלימאן: הערה כללית: את האמת, למרות השמחה – יש פתגם בערבית שאומר שמתפלאים לראות עוגה ביד של העני בתרגום חופשי.

עאידה תומא סלימאן: נזכרתי בזה כששמחתי בהתחלה כשנאמר לי על 155 מיליון, ואנחנו השנה אמורים להיות בשנה הרביעית של התכנית, נכון?

עאידה תומא סלימאן: היינו צריכים להגיע כבר ל-200 מיליון, נכון?

עאידה תומא סלימאן: אז על מה אני שמחה?

עאידה תומא סלימאן: מושכת בחזרה את הכל...

איריס פלורנטין: שאנחנו יכולים להקים כל-כך הרבה.

איריס פלורנטין: ..

גבי לסקי: על חצי העוגה.

גבי לסקי: ..

עאידה תומא סלימאן: לא, אבל תראו איזה אבסורד – אנחנו כל-כך שמחות על ה-155, ושכחנו שממילא היינו צריכות להיות כבר ב-200.

עאידה תומא סלימאן: 200 אחרי 150, אחרי 100 שלא קיבלנו.

עאידה תומא סלימאן: בשנה הבאה אמורים להיות 250 אבל אתם אומרים לי שיהיו בתקציב 150, נכון?

עאידה תומא סלימאן: האוצר, זה התור שלך עכשיו.

אסף דוברוביצר: 155 ב-2022.

עאידה תומא סלימאן: 155, לא 250?

אסף דוברוביצר: לא.

עאידה תומא סלימאן: למה?

אסף דוברוביצר: זה לא תוקצב מעולם.

עאידה תומא סלימאן: אנחנו יודעות שזה לא תוקצב מעולם.

עאידה תומא סלימאן: השאלה שלי היא למה אתם לא מגיעים ליעד שהממשלה קיבלה על עצמה כאשר אימצה את התכנית הזאת?

עאידה תומא סלימאן: השנה צריך להיות 200 ובשנה הבאה 250, ואז אולי נסלח לכם על השנים הקודמות שלא עמדתם ביעד.

אסף דוברוביצר: אנחנו נתחיל בהקצאה הנוכחית ונבחן אותה, ולקראת 2023 נראה אם אפשר להמשיך להגדיל אותה.

גבי לסקי: 2022 זה שנה הבאה, אפשר לתקצב - - -

עאידה תומא סלימאן: לא, להזכיר – התקציב עדין הוא הצעה, עוד לא אישרנו אותו בכנסת.

עאידה תומא סלימאן: כלומר, אני חושבת שהגיע הזמן, בלי לגרוע מסובסידיות של נשים אחרות, להבין את החשיבות של התכנית הזאת, ולתקצב אותה במלואה.

אסף דוברוביצר: אבל גם בתכנית מדובר על העלאה הדרגתית, ולכן התחלנו בהעלאה הדרגתית ב-21, ב-20 וב-22.

עאידה תומא סלימאן: כן, התחלתם באיחור של שלוש שנים.

גבי לסקי: אתם יודעים שאי-תקצוב זה חיי נשים, כן?

אסף דוברוביצר: אנחנו לא מזלזלים בסוגיה והקצינו לה באמת סכומים נכבדים בשנים האחרונות.

עאידה תומא סלימאן: לא, לא, לא, תחזור בך מהמשפט הזה.

עאידה תומא סלימאן: בכלל לא היו סכומים נכבדים שהקציתם.

אסף דוברוביצר: למה?

אסף דוברוביצר: 55 בשנת 2021 - -

גבי לסקי: לא, אתה לא רציני - - -

עאידה תומא סלימאן: כן, אתה באמת עומד מולנו ואומר את זה כאשר אתה יודע כשבשנה שעברה זה היה צריך להיות 150 מיליון והשנה 200?

עאידה תומא סלימאן: אז אתה אומר לי ש-55 זה נכבד?

עאידה תומא סלימאן: לא כדאי.

עאידה תומא סלימאן: באמת לא כדאי להשתמש במושגים האלה כי זה לא מכבד אותנו, כנשים, ולא את הבעיה עצמה ולא את התכנית שאנשי מקצוע טרחו לשבת ולכתוב.

גבי לסקי: וגם לא את החלטת הממשלה, שאם הם רוצים לקדם את הנושא, כפי שבאמת הוחלט, זה לא סכום.

גבי לסקי: .. באמת, אתה יודע מה?

גבי לסקי: אני אמנם חדשה אבל כבר התחלתי לראות סעיפים תקציביים.

גבי לסקי: מחלף מתקצבים ביותר כסף מהתכנית הזאת.

גבי לסקי: באמת.

גבי לסקי: זה באמת לא נכבד ולא מכובד.

עאידה תומא סלימאן: אני חייבת להגיד שתהיה ממשלת שינוי.

עאידה תומא סלימאן: אחד מהשינויים שכולנו רוצים זו התייחסות אחרת לנושאים שקשורים לחיים ומוות של נשים.

עאידה תומא סלימאן: אני חייבת להגיד, עם כל הכבוד, ואיריס את יודעת טוב מאוד שאני מכבדת את העבודה הקשה שאת עושה אבל מבחינתי, זו לא התוספת הראויה לתכנית.

עאידה תומא סלימאן: מצד שני, יש לי בעיה עם סדרי העדיפויות ואיך שהם נקבעו.

עאידה תומא סלימאן: ב-55 מאוד חרה לי לראות ששר האוצר מכריז מה יעשה עם ה-55 מיליון.

עאידה תומא סלימאן: עם כל הכבוד, זה לא התפקיד של האוצר להכריע מה סדרי העדיפויות.

עאידה תומא סלימאן: הדבר השני – זה מאוד לא מובן לי למה העשייה בתחום מניעה והעלאת מודעות לדורות הבאים מקבלת רק שני מיליון שקל מכסף תוספתי שהוא 155 מיליון?

עאידה תומא סלימאן: זה לא פרופורציונלי.

עאידה תומא סלימאן: אני העליתי את כל השאלות איך ינצלו אפילו את השני מיליון האלה ויש לי ספקות רבות אבל אני חושבת שזה לא פרופורציונלי, ותכף נפנה למשרדים האחרים.

נעמה לזימי: רק להגיד שהסיפור של הביטחון פנים לא מלא.

נעמה לזימי: זה מאוד-מאוד - - -

עאידה תומא סלימאן: אני רוצה לפנות למר אליעזר רוזנבאום, המשנה למנכ"ל המשרד לביטחון פנים.

עאידה תומא סלימאן: מר אליעזר, מה יש לך לספר לנו על התכנית?

עאידה תומא סלימאן: האם אתה שמח?

עאידה תומא סלימאן: עכשיו רואים אותך ולא רק שומעים.

עאידה תומא סלימאן: מה שמדאיג אותי, שאני לא רואה בתכנית הזאת את הנושא של האזיקונים.

אליעזר רוזנבאום: היא לא בתכנית הזאת אבל אני תכף אעדכן עליה.

עאידה תומא סלימאן: אבל אם זה התקציב המוצע עד סוף 2021, יש סעיף תקציבי ב-2022 לאזיקונים?

אליעזר רוזנבאום: אנחנו כרגע טרם מסוכמים עם משרד האוצר על תקציב 2022.

אליעזר רוזנבאום: לא סגרנו לפני שהממשלה אישרה, באותו לילה לבן, לא הגענו לסיכום.

אליעזר רוזנבאום: אנחנו עדין בתהליך של משא ומתן עם האוצר.

אליעזר רוזנבאום: גם היום אנחנו יושבים אתם ואני מקווה שנגיע לסיכום, אני לא מבטיח - -

עאידה תומא סלימאן: אבל אתם מבקשים שזה ייכלל בתקציב?

אליעזר רוזנבאום: כן, אבל כרגע אנחנו בפער משמעותי בדרישות שלנו.

אליעזר רוזנבאום: אני תכף אעדכן את הסטטוס שלנו, אם אפשר.

עאידה תומא סלימאן: בבקשה.

אליעזר רוזנבאום: אז ככה – קודם כל, אני שמח לשמוע שיש 150 מיליון שקל כהקצאה בבסיס התכנית, החלק מ-1.1.2022.

אליעזר רוזנבאום: כמובן אני מאוכזב שכרגע לפחות בחשבון שעשיתי, שאיריס פירטה, אנחנו אפילו לא 10% מהתקציב, אנחנו סביב 10 מיליון מתוך 155.

אליעזר רוזנבאום: צריך להבין שהמשטרה לא תעשה את הדברים – גם ככה היא עשתה ועושה מתקציבה אבל אם לא יהיה תקציב משמעותי, אז חלק גדול מהדברים שתכף אני אפרט - -

עאידה תומא סלימאן: אליעזר, זה נשמע לי קצת מוזר שאתה רק עכשיו עשית את החישוב כמה מגיע לכם.

עאידה תומא סלימאן: מה, לא ידעתם כמה מוקצה?

עאידה תומא סלימאן: זה לא היה בהידברות אתכם?

עאידה תומא סלימאן: לא הבאתם תכנית סדורה?

אליעזר רוזנבאום: יש לנו תכנית סדורה, אנחנו חברים אצל איריס, כינרת, הכל ידוע.

אליעזר רוזנבאום: נציגי המשטרה נמצאים וגם שירות בתי הסוהר אבל במבחן התוצאה, כרגע אנחנו לא תוקצבנו אבל עד כמה שאני מבין, עוד לא חילקו את ה-155 בצורה פרטנית.

אליעזר רוזנבאום: אני מקווה שהסכומים יהיו אחרים לגמרי כי כשאנחנו באים לאוצר, האוצר אומר: תשמעו, יש תכנית בין-משרדית מתוקצבת, תסגור עם הרווחה.

אליעזר רוזנבאום: אז בסדר, אנחנו בדיאלוג עם משרד הרווחה אבל כרגע, אני מבין שגם התוספות שניתנו זה בימים האחרונים אבל אני מקווה שכן נוכל לשבת - -

עאידה תומא סלימאן: מה למשל היית רוצה לראות בתוך התקציב?

אליעזר רוזנבאום: אז אני רוצה לפרט כמה דברים: ראשית, אני מזכיר לכולם שאת מחלקי המשפחה, את 16 התחנות המשמעותיות הקמנו ואנחנו עדין מתקשים לגייס את העו"סים שהם קציני משטרה ואנחנו עומדים כרגע על שישה, אולי קצת יותר אבל אנחנו עדין בפער ואנחנו לא מצליחים לגייס.

אליעזר רוזנבאום: מאחר וקבעו שהמסלול הוא מסלול ייעודי, לא מנהלי, אז הקושי הוא יותר גדול.

אליעזר רוזנבאום: יכול להיות שנצטרך עוד פעם לדבר עם המשטרה שיבחנו את הדבר הזה כי אנחנו לא מצליחים להגיע ל-16 קצינים או קצינות בכל אחד ממחלקי המשפחה.

עאידה תומא סלימאן: זה לא אותם מחלקים שיקבלו תוספת, שדיברה עליהם.

עאידה תומא סלימאן: ..

אליעזר רוזנבאום: לא, זה מחלקים שאנחנו הקמנו מתקציבנו.

אליעזר רוזנבאום: זו הייתה הבטחה של השר גלעד ארדן וביצעו את המשימה הזאת.

עאידה תומא סלימאן: אני יודעת אבל המרכזים שדיברה עליהם איריס - -

אליעזר רוזנבאום: לא, לא, היא דיברה על מרכזי "אלומה".

אליעזר רוזנבאום: אנחנו צריכים לבחון עוד פעם למה אנחנו לא מצליחים לסיים את הגיוס של עו"סים שהם קצינים וקצינות משטרה בנושא הזה.

אליעזר רוזנבאום: כל מה שקשור בשיפור הנהלים ושיתופי הפעולה בשולחנות עגולים במהלך הקורונה התבצעו ומתבצעים ברמת התחנה יחד עם אגפי הרווחה ברשויות המקומיות, והדבר הזה בהחלט מוכיח את עצמו.

אליעזר רוזנבאום: העבודה היא במעגלים קצרים.

אליעזר רוזנבאום: יש קשר עם הקורבנות, יש קשר עם הרווחה, וממה שאני מכיר, אני חושב שהדבר הזה שיפר באופן משמעותי את הקשר ואת הביטחון ואת ההגנה.

אליעזר רוזנבאום: אנחנו גם שיפרנו את מערכת המידע במשולש בין שירות בתי הסוהר ומשטרת ישראל והרווחה ולקורבנות – כשאסיר יוצא לחופשה או - -

עאידה תומא סלימאן: מערכת מנע?

אליעזר רוזנבאום: לא.

אליעזר רוזנבאום: מערכת מנע – עכשיו אנחנו בתהליך.

אליעזר רוזנבאום: אני מדבר על מערכת ממוחשבת ששב"ס מעדכן גם את משטרת ישראל וגם את הרווחה וגם את הקורבן, שאדם X יוצא לחופשה או מסיים את תקופת מאסרו או מעצרו - -

עאידה תומא סלימאן: או מוציאים אותו לשחרור מנהלי.

אליעזר רוזנבאום: היה לנו פער בנושא הזה, והנושא הזה טופל ושופר, וזה התגלה בחיוניותו במהלך הקורונה.

אליעזר רוזנבאום: אני חושב שהדבר הזה בא על פתרונו בנושא הזה.

אליעזר רוזנבאום: לגבי הנושא של פיקוח אלקטרוני – קודם כל, הצוות שלנו היום מושלם כי חברים בצוות שאני מוביל גם רשות שיקום האסיר וגם כמובן משרדי הרווחה והמשפטים.

אליעזר רוזנבאום: דבר אחד שחסר לנו הוא להגדיר את האוכלוסיות ולאמוד את המספרים.

אליעזר רוזנבאום: אומדן הכמויות של האוכלוסייה – כדי שנוכל לאמוד את התקציב של הדבר הזה.

אליעזר רוזנבאום: יש לנו השבוע עוד דיון ואני מקווה ששם נוכל לזקק את המספרים ולהגיע להסכמה גם מבחינת האוכלוסייה וגם לגבי המספרים, ואז נוכל להציג את העבודה לאישור השר שלנו.

אליעזר רוזנבאום: לאחר מכן, אני מניח שנציג את זה גם לשר הרווחה וגם לשר המשפטים, ובמקביל נצטרך להשלים גם את החקיקה וגם את כתיבת המכרז, כשאנחנו היינו מאוד רוצים שעד סוף 2022 יהיה לנו זוכה, בהנחה שלא יהיו קשיים חקיקתיים או משאביים כי אני חושב שגיבשנו את המודל, ואני חושב שזה מודל נכון.

אליעזר רוזנבאום: עשינו עוד הדגמת יכולות של אחת החברות מתוך הארבע שהגישו לקול הקורא שפרסמנו – שלוש חברות לא עמדו בדרישות שלנו אבל הן יוכלו להשתתף במכרז כשנפרסם אותו, ובסך הכל המערכת עובדת.

אליעזר רוזנבאום: יש פערים טכנולוגיים אבל אני לא מכיר מערכת מושלמת בעולם, ובמדינות שהדבר הזה מופעל אז כמובן שגם שם הם מגשרים על הפערים הטכנולוגיים בתפיסה המבצעית, במענה המבצעי של התחנות ושל הכוחות הנוספים, אם זה אומר רווחה או שוטרים למיניהם.

אליעזר רוזנבאום: אז פה אנחנו נמצאים בנושא של הצימוד האלקטרוני.

אליעזר רוזנבאום: אני מקווה שאחרי שנגמור השבוע את האוכלוסייה, נוכל לאשר את זה אצל השר ולהתקדם הלאה.

אליעזר רוזנבאום: אם יש שאלות לגבי הצימוד, בבקשה.

אליעזר רוזנבאום: אם לא, אני אמשיך הלאה.

עאידה תומא סלימאן: לא, אפשר להמשיך.

אליעזר רוזנבאום: אז זה בנושא של הפיקוח.

אליעזר רוזנבאום: לגבי הנושא של הדברים האחרים – אז כפי שאיריס ציינה, אנחנו ביקשנו 60 חוקרים, דוברי השפה, מכירים טוב יותר את התרבות במגזר.

אליעזר רוזנבאום: כרגע אני מבין שמקצים לנו רק מחצית מהכמות – אני מדבר על - - - שיגדילו לנו את התקציב.

אליעזר רוזנבאום: אז זה דבר נוסף שחסר לנו בתכנית.

עאידה תומא סלימאן: רגע.

עאידה תומא סלימאן: אתם ביקשתם 30?

עאידה תומא סלימאן: איריס, על כמה דיברת?

איריס פלורנטין: 15 לפעולה הזאת.

איריס פלורנטין: יש עוד שמונה לפעולה אחרת אבל זה 15 לפעולה הזאת.

איריס פלורנטין: צריך לזכור שהתקצוב הוא רב-שנתי.

איריס פלורנטין: זאת אומרת, אלה ה-15 הראשונים אבל יש המשך בשנים הבאות.

אליעזר רוזנבאום: אז זה לגבי - - - חוקרים.

אליעזר רוזנבאום: אנחנו כמובן - -

עאידה תומא סלימאן: אנחנו מדברים על 30 חוקרים או שוטרים?

אליעזר רוזנבאום: בעיקר חוקרים לטפל טוב יותר בפוגעים ולטפל יותר נכון גם בקורבנות.

עאידה תומא סלימאן: יש לכם אנשים שהוכשרו אבל אין לכם תקנים?

אליעזר רוזנבאום: אם נסכם את הסיכום התקציבי, כרגע אנחנו בבעיה, בהחלט.

אליעזר רוזנבאום: כרגע אנחנו בתקציב המשכי של 19.

אליעזר רוזנבאום: כרגע המשטרה פועלת על פי תקציב המשכי של 19, והגיוסים הם במשורה, ואם הם נעשים, הם שוטר זמני, מה שנקרא שמ"זים, לאכיפה של הקורונה.

אליעזר רוזנבאום: אין לנו גיוסים משמעותיים.

אליעזר רוזנבאום: אני מקווה שגם בתכנית החומש החדשה של המגזר הלא-יהודי וגם בנושא האלמ"ב (אלימות במשפחה) – ברגע שהתקציבים יאושרו אז אנחנו נחדש את הגיוסים.

אליעזר רוזנבאום: אין לנו כוונה לקחת - -

עאידה תומא סלימאן: רגע, תכנית החומש – אתה מתכוון למאבק ופשיעה באוכלוסייה הערבית?

אליעזר רוזנבאום: אמת.

אליעזר רוזנבאום: כן.

עאידה תומא סלימאן: למה?

עאידה תומא סלימאן: היא כוללת אלמ"ב?

אליעזר רוזנבאום: כן, אבל אין לנו לקחת גם שם וגם - - - אנחנו פה.

עאידה תומא סלימאן: עד כמה שידוע לי, היא לא כוללת אלמ"ב.

עאידה תומא סלימאן: היא כוללת אלמ"ב?

אליעזר רוזנבאום: היא כוללת בעיקר חוקרים, תחנות משטרה.

אליעזר רוזנבאום: תחנה זה על כל חלקיה – זה גם חוקרים, זה גם מודיעין, זה גם סיירים וגם טכנולוגיה וכל המרכיבים האחרים.

עאידה תומא סלימאן: בסדר אבל אלמ"ב זה משהו אחר.

אליעזר רוזנבאום: ברור, ברור.

אליעזר רוזנבאום: כן, בהחלט, אני מסכים אתך חברת הכנסת עאידה.

אליעזר רוזנבאום: הכוונה היא באמת בתכנית החומש לרכז את המאמץ, כפי שאת מכירה, ולהקים את התחנות ואת הכוח הבא.

אליעזר רוזנבאום: במקביל, לטפל במסגרת התכנית הבין-משרדית, שהיינו שותפים לה מראשיתה, לתקצב ולעשות את הדברים שאנחנו צריכים לדבר הזה.

אליעזר רוזנבאום: אז זה לגבי הנושא של החוקרים.

אליעזר רוזנבאום: אנחנו מדברים על החיזוק במוקד 110.

אליעזר רוזנבאום: כיום אין לנו במוקד 110 אנשי משטרה.

אליעזר רוזנבאום: דבר טוב היה אם היה לנו שם בכל משמרת קצין משטרה כדי לטפל במעגל קצר, מה שנקרא.

אליעזר רוזנבאום: כרגע החיבור הוא טכנולוגי והאירועים – אנחנו מעבירים אותם למוקד 100.

עאידה תומא סלימאן: אליעזר, אפשר לשאול משהו?

אליעזר רוזנבאום: כן.

עאידה תומא סלימאן: אתה דיברת על 10 מיליון שלפי החישוב שלך אתם מקבלים מה-155.

עאידה תומא סלימאן: האם מהכסף התוספתי שאתם מקבלים למשרד, ידוע לך שהולכים להקצות לך כסף לאלמ"ב?

אליעזר רוזנבאום: אז אמרתי בראשית דברי שלאור המצב ונכון להיום, אנחנו בלי הסכמה ובלי הסדרה תקציבית – אנחנו לא שם.

אליעזר רוזנבאום: כלומר, לא מתוכנן כרגע שיוקצו לנו תקציבים לאלמ"ב.

עאידה תומא סלימאן: זה משפט מאוד...

אליעזר רוזנבאום: זאת המציאות.

עאידה תומא סלימאן: האוצר – כמה תקציב תוספתי המשרד לביטחון פנים מקבל בתקציב הזה?

אסף דוברוביצר: אני לא יודע, אני יכול לבדוק את זה.

עאידה תומא סלימאן: אני מבקשת שתבדוק תוך כדי.

עאידה תומא סלימאן: נראה לי מאוד תמוה שהמשרד לא רואה לנכון להקצות משהו ספציפי מהכסף התוספתי שלו לאלמ"ב.

אסף דוברוביצר: כרגע הוא לא מקבל תוספתי, זה מה שהוא אמר, שכרגע הם עדין בדיונים לגבי האם וכמה.

אליעזר רוזנבאום: יש לנו שם כמה בעיות קשות – האחת, זה השכר של השוטרים והסוהרים, פערי - - -.

אליעזר רוזנבאום: אני לא חושב שנכון להעלות כאן את כל הפורום המכובד כי זה לא ייפתר פה, ו - - -

עאידה תומא סלימאן: אני לא מנסה לפתור.

עאידה תומא סלימאן: אני רוצה להבין אם המשרד, מהכסף התוספתי שישיג, מקצה משהו לאלמ"ב?

אליעזר רוזנבאום: במסגרת הדרישות, אנחנו כמובן שמנו את הדרישות בנושא האלמ"ב, כולל לצימוד האלקטרוני, שאנחנו מדברים על 30 מיליון – ביקשנו להעמיד לרשותנו, לפחות לתהליך המכרזי - - - לפחות להתחיל להפעיל את המערכת אבל אין לי כרגע נתונים.

אליעזר רוזנבאום: אני לא יודע לעדכן כי כרגע לפחות בדקתי תוך כדי גם עם סמנכ"ל - - - שלנו ואין כרגע שום סיכום.

אליעזר רוזנבאום: הערב יש עוד דיון ואני מקווה שאולי כן יסכמו ואולי לא – נמתין בנושא הזה.

אליעזר רוזנבאום: הדרישות קיימות והוצגו.

אליעזר רוזנבאום: מה בסופו של דבר נקבל – נראה מה נקבל ולפי זה נוכל להתייחס לדבר הזה.

אליעזר רוזנבאום: ברשותך, אם אני יכול להמשיך – אנחנו רוצים להרחיב את - - - המשפחה בעוד חמש יחידות, וגם זה כמובן מותנה בתקציב.

אליעזר רוזנבאום: אני מקווה שכשנשב עם איריס נוכל - - - רק חלק מזה, והדבר הנוסף, לגבי המשטרה – בכלל, בתחנות המשטרה, מעבר ל-30 רגישי תרבות, אנחנו חסרים בעוד כ-79 תקנים של חוקרים.

אליעזר רוזנבאום: גם כאן אנחנו נראה מה מהתכנית הלאומית, מה מתכנית ההתפצלות אבל לפחות התכנית קיימת בנושא הזה.

אליעזר רוזנבאום: לגבי הנושא של מרכזי - - - אז שני תקנים – הדבר סוכם.

אליעזר רוזנבאום: אני מקווה שלגבי השאר נקבל את התקציבים על מרכזים אחרים אז נגייס את האנשים.

אליעזר רוזנבאום: אנחנו גם חושבים שנכון שתהיה נוכחות של המשטרה באותם מרכזים כדי עוד פעם, לטפל במעגל קצר מול אותם קורבנות שמגיעות ולא לשלוח אותם לתחנה וכל התהליכים הארוכים בדבר הזה.

אליעזר רוזנבאום: לגבי שירות בתי הסוהר – בשירות בתי הסוהר עשינו כמה דברים, גם התחלנו בתכניות הטיפול וגם הקמנו עוד מרכז באחד מבתי הסוהר.

אליעזר רוזנבאום: לגבי הרפרנטים – כפי שאיריס אמרה, אני שמח שזה יתוקצב בשב"ס.

אליעזר רוזנבאום: אנחנו גם מדברים על רפרנטים בכלל ב - - - ועוד שלושה במחוזות.

אליעזר רוזנבאום: בכל מה שקשור בהיבט של הדרכות – אנחנו צריכים עוד תקציב לדבר הזה.

אליעזר רוזנבאום: לגבי עו"ס משטרה – את מכירה את זה.

אליעזר רוזנבאום: עו"ס משטרה, אני מזכיר לכולם, שהרשות לביטחון קהילתי, הם בדרך חזרה למשרד ואנחנו מחכים שהחוק של הרשות יתוקן ואז הם יחזרו אלינו.

אליעזר רוזנבאום: מוקד 105 כבר חזר אלינו – המטה הלאומי להגנה על ילדים ברשת, והרשות שדן שחר עומד בראשה – הם בתהליך.

אליעזר רוזנבאום: אנחנו כבר בתהליך, אנחנו כמובן כבר עובדים כי משרד ה - - - בוטל.

אליעזר רוזנבאום: גם כאן, הנושא של עו"ס משטרה – צריך לזכור שהרשות היום עובדת ב-243 רשויות מקומיות מתוך 255.

אליעזר רוזנבאום: אני מקווה שב-2022 נשלים את כניסת התכניות לכל 255 הרשויות, וגם כאן חסרים לנו עוד עו"סים, ואנחנו מקווים שנוכל לצמצם את הפערים שיש לנו גם ביישובי המגזר וגם ביישובי המגזר היהודי כי זה מוכיח את עצמו – עו"סים משטרה בתחנות מסייעים רבות לקורבנות, ושמענו את זה גם מאיריס, וצריך בהחלט לטפל בדבר הזה.

אליעזר רוזנבאום: אנחנו פירטנו כאן, במסמך שלנו, באילו תחנות עדין חסרים – תחנת - - - תחנת עוז, הראל, גליל מערבי, זו התחנה החדשה של המגזר, זיכרון - -

עאידה תומא סלימאן: איזה תחנה?

אליעזר רוזנבאום: אמרתי שיש לנו פה - -

עאידה תומא סלימאן: תחנת גליל מערבי, אמרת?

עאידה תומא סלימאן: זה מג'דל כרום או כפר יאסיף?

אליעזר רוזנבאום: כפר יאסיף.

אליעזר רוזנבאום: המערבי זה ירכא - -

עאידה תומא סלימאן: ג'דיידה מכר - -

אליעזר רוזנבאום: כן, כל מה שהיה קשור לתחנת עכו, שפיצלנו אותה.

אליעזר רוזנבאום: יש לנו תחנת שועפאט, שזה מזרח ירושלים, תחנת שלם, תחנת עוז, תחנת הראל, גליל מערבי, זיכרון, זבולון, נהרייה, כפר קאסם, טירה, דימונה, תחנת ירדן, צפת, קרית שמונה וכרמיאל - - -

עאידה תומא סלימאן: באום אל פאחם אין?

אליעזר רוזנבאום: באום אל פאחם יש.

אליעזר רוזנבאום: עוד כשהרשות הייתה אצלנו, לפני שהיא עברה.

אליעזר רוזנבאום: יש שם, אין בעיה.

אליעזר רוזנבאום: באום אל פאחם גם השיטור העירוני עובד טוב מאוד ואין בעיה למרות שבמהומות שם שרפו את הנקודה אבל אנחנו מטפלים בזה, אבל השיטור העירוני עובד טוב שם.

עאידה תומא סלימאן: בגלל זה נהנים מרוגע אמיתי בכל המקומות האלה.

אליעזר רוזנבאום: בסך הכל, אם אני אסכם את כל התכניות שלנו, אנחנו מדברים בסך הכל על 150 תקנים, כולל שב"ס וכולל משטרה, בעלות של 110 מיליון שקלים בשוטף, ו-25 חד-פעמי.

אליעזר רוזנבאום: אנחנו צריכים לשבת עם איריס עוד פעם ולראות איך אנחנו באמת מקבלים ומתחילים לצמצם את הדרישות האלה.

עאידה תומא סלימאן: טוב.

עאידה תומא סלימאן: אני מבקשת להעביר לנו את הפירוט שעשית, אם אפשר, כי אני הרגשתי באיזה שהוא שלב שאפילו אני הלכתי לאיבוד.

עאידה תומא סלימאן: אם אפשר, עם פירוט העלויות.

אליעזר רוזנבאום: יש את הכל, אין בעיה.

עאידה תומא סלימאן: את האמת, אני קצת מודאגת אחרי ששמעתי את שניכם.

עאידה תומא סלימאן: המצב כל-כך קשה בעניין רצח נשים, ובמיוחד באוכלוסייה הערבית – זה מגיע ל-50%, 58% מהנרצחות במדינה שהן ערביות, ואני לא הרגשתי שיש פה איזה שהוא הדגש מיוחד בנושא הזה, שמתבטא גם בתכניות הגנה וגם בסדרי העדיפויות של התקציב עצמו.

עאידה תומא סלימאן: אני מסתכלת על התקציב, איריס – תכנית מעקב אחרי גברים משוחררים.

עאידה תומא סלימאן: לא הוספתם לתכנית אבל מה התכנית?

עאידה תומא סלימאן: כי היא מתוקצבת עכשיו ב-15, וסל נלווה לגברים – איזה סל זה?

איריס פלורנטין: אני אתייחס לשאלה הראשונה: קודם כל, זה ברור שהיישובים במגזר הערבי מקבלים באופן פרופורציוני כיוון שכשאנחנו עושים את הקריטריונים הם מקבלים, וברגע שנחלק לפי קריטריונים את תוכלי לראות את החלוקה וזה ברור שהיישובים מקבלים.

עאידה תומא סלימאן: אבל כולנו יודעים עד כמה התקציבים האלה קשורים במצ'ינג?

איריס פלורנטין: הם קשורים במצ'ינג.

עאידה תומא סלימאן: אז מה אפשר להגיד שהם מקבלים?

עאידה תומא סלימאן: הרי אנחנו יודעים מה מצב הרשויות המקומיות הערביות, אנחנו מכירים איפה הם נמצאים בסולם הסוציו-אקונומי, באשכולות, ואנחנו יודעים שהם מתקשים מאוד והרבה מהתכניות לא מתגשמות בגלל שאין להם מצ'ינג.

איריס פלורנטין: אני מודה שיש קשיים אבל אני גם רוצה להגיד שאני לא זוכרת בתחום האלמ"ב לפחות, שהייתה איזו רשות מקומית שלא הקימה את התכניות.

עאידה תומא סלימאן: קראת את דוח מבקר המדינה על תפקוד הרשויות המקומיות בנושא האלמ"ב?

איריס פלורנטין: ברור.

עאידה תומא סלימאן: והרשויות המקומיות מקימות את כל התכניות?

איריס פלורנטין: אני לא מכירה אף תכנית בתחום האלמ"ב שהרשויות המקומיות לא הקימו.

איריס פלורנטין: אני לא זוכרת יישוב שאמר שהוא לא יכול להקים את זה.

עאידה תומא סלימאן: את יודעת כמה הפניות יש מלשכות הרווחה, שיש לשכות רווחה שלמות שלא מפנות למקלטי נשים?

איריס פלורנטין: אני יכולה לעשות מיפוי מאיזה מחלקות מפנים.

איריס פלורנטין: אני גם יודעת להגיד שבתוך המקלטים - -

עאידה תומא סלימאן: אני יכולה להגיד לך על לשכות שלא מפנים למקלטים.

איריס פלורנטין: אז קודם כל, אפשר לבדוק את זה ולראות איפה הנשים האלה נמצאות ולעשות על זה עבודה.

איריס פלורנטין: שוב, כשאנחנו אומרים שהמענה העיקרי הוא לא רק מקלטים.

איריס פלורנטין: אני רוצה לראות את הנשים נמצאות גם בתוך המחלקות ומקבלות מענה, שזה צד אחד של העניין.

איריס פלורנטין: בצד השני, אנחנו כולנו יודעים פה שבתוך המקלטים יש הרבה יותר נשים מהמגזר הערבי - -

עאידה תומא סלימאן: אני יודעת, 40% מהנשים שנמצאות במקלטים הן נשים ערביות, וזה בדיוק כמו שאמרתי, ש-58% מהנרצחות במדינת ישראל כל שנה הן נשים ערביות.

עאידה תומא סלימאן: השאלה האם התכניות מקבלות תעדוף לא רק מבחינה תקציבית אלא גם בראייה של מה נחוץ ואקוטי עכשיו באוכלוסייה הערבית, שיכול להיות שונה ממה שאקוטי ונחוץ באוכלוסייה באופן כללי.

איריס פלורנטין: תראי, אנחנו עשינו שני תהליכים – קודם כל, ישבה תת-ועדה במסגרת הוועדה הגדולה וכתבה תכנית שלמה למגזר הערבי.

איריס פלורנטין: מתוך התכנית הזאת, אנחנו בנינו תפיסה של סל עירוני שצריך להיות בכל רשות במגזר הערבי, שכוללת עו"ס מטפל, עו"ס משטרה, שוטר – ואת גם ראית את זה.

איריס פלורנטין: אנחנו גם נוודא שבמסגרת התכנית הכללית, אנחנו נמלא את היישובים כך שהם יקבלו את המקסימום שאפשר במגוון תכניות שיוצרות את הסל הזה, זה על השולחן, ואנחנו בודקים שזה באמת יקבל תקצוב בתוך החלטת הממשלה.

עאידה תומא סלימאן: אם אני אבקש שייעשה פילוח מהכסף שאתם מקבלים בשנה הזאת – כמה יקבלו באוכלוסייה הערבית?

איריס פלורנטין: אני יכולה להגיד לך שבפעם הקודמת שחילקנו זה היה 33%.

איריס פלורנטין: אני בדקתי את זה.

איריס פלורנטין: לא בזאת, בקודמת.

גבי לסקי: אבל בהמשך לדברים של היו"רית, יש 30% - אם אנחנו לוקחים בחשבון שמספר הנשים שנרצחו וניסיונות רצח ואלימות הוא הרבה יותר גבוה שם, אז לתת להם את ה-30% נראה בעייתי.

גבי לסקי: צריך דווקא איפה שהבעיה יותר גדולה לשים הרבה יותר כסף.

גבי לסקי: אולי בחלוקה פה צריכים בגלל תת-תקצוב קודם וגם בגלל שהמחלקות העירוניות יותר קטנות מבחינת מספר עו"סיות וכולי, צריך אולי לתת העדפה מתקנת בתקצוב - -

עאידה תומא סלימאן: לא, אפילו לא הייתי קוראת לזה העדפה מתקנת אלא מענים לצרכים הקיימים, בואו נגיד ככה אבל מעניין אותי גם מה זה סל נלווה לגברים.

איריס פלורנטין: אני אקח את הדירות למשל – הגברים מוצאים מהבית, יש לנו 10,000 צווי הגנה.

איריס פלורנטין: כשגבר יוצא מהבית, ברוב המקרים הוא מוצא פתרון איפה להיות, ואני אומרת את זה גם פה.

איריס פלורנטין: יחד עם זה, יש גברים שלא מוצאים פתרון, ויש גברים שגם לא מגיעים לטיפול, כשאנחנו מדברים על צווי הגנה ואנחנו רוצים להביא אותם לטיפול.

איריס פלורנטין: אנחנו יודעים שמה שמחזק את האפשרות להגיע לטיפול זה לדעת שיש סל שיקום, שאם צריך איזה שהוא סיוע בשכר דירה – מקבלים את זה או כל דבר אחר שמסייע ומתמרץ את הגברים להגיע כדי שנוכל לעבוד אתם על האלימות.

עאידה תומא סלימאן: אתם מקצים לזה חמישה מיליון.

איריס פלורנטין: כן, אנחנו מתכוונים להקצות לזה.

איריס פלורנטין: עאידה, גם בתכנית הגדולה, כשישבנו על החוק שעבר בקריאה ראשונה, אנחנו חילקנו 50 מיליון עבור הכוח אדם שיעשה את הפעולה האבחונית ועוד 40 מיליון שהיו לכל מיני סלים נלווים כמו דירות ועוד דברים - -

עאידה תומא סלימאן: לא, לא, את מדברת על הטיפול – אתם נותנים לזה בפיילוט 10 מיליון.

איריס פלורנטין: 20 מיליון.

עאידה תומא סלימאן: 20?

עאידה תומא סלימאן: איך?

איריס פלורנטין: אנחנו נותנים 20 מיליון.

עאידה תומא סלימאן: כתוב 10.

איריס פלורנטין: אנחנו נותנים 20 מיליון לזה, אפילו יותר.

איריס פלורנטין: אנחנו כרגע בעבודה על זה.

עאידה תומא סלימאן: מה זאת אומרת?

עאידה תומא סלימאן: אני רוצה להבין - -

גבי לסקי: אז יש בעיה בנתונים?

עאידה תומא סלימאן: יש לי פה נתון שכתוב 10 מיליון.

עאידה תומא סלימאן: אז מאיפה ה-10 האחרים?

איריס פלורנטין: הנתון הזה אומר שיש לנו 20 מיליון מכספים שכבר יש לנו במשרד, שאנחנו כבר עובדים אתם ואפשרו לנו לעבוד אפילו ביותר מ-20 מיליון ואת רואה את זה פה.

איריס פלורנטין: אנחנו כבר בפעולה, בונים את המודל.

עאידה תומא סלימאן: אוקי.

עאידה תומא סלימאן: אני לא יודעת, אני לא מצליחה להבין איך אתם בונים את זה.

איריס פלורנטין: אני פשוט אומרת שיש כסף נוסף שאנחנו כרגע עובדים איתו.

גבי לסקי: אני יכולה לשאול עוד שאלה בעניין הסל נלווה?

גבי לסקי: האם גבר שלא עובר שיקום גם זכאי לסל נלווה?

איריס פלורנטין: אנחנו עוד לא קבענו – כמובן שלא, ברור שלא.

איריס פלורנטין: התשובה היא חד-משמעית לא.

איריס פלורנטין: גבר שייכנס לתכנית טיפול ועומד ביעדים הטיפוליים יקבל את הסל הנלווה, בתנאי שזה נקבע בתוך התכנית הטיפולית.

איריס פלורנטין: זה לא משהו אוטומטי כמו שאנחנו עושים עם נשים שנמצאות היום בטיפול וכשהן עוזבות את הבית הן צריכות כסף למצרכים ראשוניים, לביגוד, לרפואה וכל מיני דברים ואנחנו נותנים את זה.

איריס פלורנטין: זה שונה.

איריס פלורנטין: זה חלק מתכנית טיפול.

עאידה תומא סלימאן: טוב.

עאידה תומא סלימאן: אני רוצה לתת לנציגת האגודה לזכויות האזרח את רשות הדיבור.

רעות שאער: אני עורכת דין מהאגודה לזכויות האזרח.

רעות שאער: אני רוצה לדבר בקצרה על הצעה שהוגשה אצלנו וגם הוגשה ליושבת-ראש הוועדה בנושא שלדעתנו הוא מאוד-מאוד אקוטי, ולא יכול להיות שלא יהיה לו מענה, מה גם שיש מענה מאוד זמין ופשוט שזועק ליישום.

רעות שאער: אז שמענו את התקציבים, הדברים מאוד-מאוד חשובים אבל יש כל מיני מענים שמכוונים לאתר את הנשים, לעודד אותן להתלונן, לבנות אמון שלהן במערכת, ואנחנו יודעים שהמענים לא תמיד מגיעים לנשים שצריכות אותם.

רעות שאער: אחרי עשרות שנים של הזנחה יש בעיה של אמון מול המערכות השונות, מול המשטרה, מול הרווחה.

רעות שאער: מעבר לזה, יש הרבה מאוד נשים שלא מקבלות מענה כי הן לא יוצאות מקלט.

רעות שאער: עכשיו, המקלטים לנשים נפגעות אלימות, כמו שאתן יודעות, לא מותאמות לכל אישה שחווה אלימות במשפחה.

רעות שאער: הם מיועדים ומספקים מענה למצבי קצה מאוד-מאוד קיצוניים שיש בהם סכנה מיידית ואקוטית לאישה.

רעות שאער: לא כל אישה, גם אם היא נמצאת בסכנה מיידית ואקוטית יכולה להיכנס למקלט, אתן מכירות את זה היטב.

רעות שאער: יש מגבלות אובייקטיביות כמו מספר ילדים, הגיל של הילדים, המצב של האישה, מחלות, התמכרויות וכיוצא באלה – המקלטים לא מיועדים לכולן.

רעות שאער: לכן, אנחנו חושבים שמערכת המענים הכלכליים שהחקיקה היום מבטיחה אותם, צריכים להיות מורחבים באופן מיידי לכלל הנשים שהן נפגעות אלימות, ואני מדברת על נשים שכבר מוכרות למערכות, שפנו לקבל איזה שהוא סיוע, ולאפשר להן לדעת שיש איזה המשך לפנייה שלהן.

רעות שאער: זאת אומרת, שהן נגישות למשטרה או פונות לאיש רפואה או פונות לעובד סוציאלי, גם אם הן לא ייכנסו למקלט שזה לא דבר שמתאים לכל אישה, שיהיה איזה שהוא סיוע שיאפשר להן להיחלץ מהמצב האלים שהן נמצאות בו, ואני מדברת על נשים שאין להן אמצעים כלכליים.

רעות שאער: אז החקיקה אצלנו בארץ מציעה כמה דברים מאוד מינימאליים מבחינת סיוע כלכלי לנשים שהן נפגעות אלימות יוצאות מקלט אבל זה מוצע רק להן.

רעות שאער: זאת אומרת, אם אני אישה נפגעת אלימות אבל לא עברתי במקלט מסיבה זו או אחרת, שום דבר מהמענים האלה לא מוצע לי.

רעות שאער: כמו שאמרה איריס, יש את סל המענים שניתן דרך איזו שהיא קרן אבל זה לא תקצוב שמובטח בחקיקה וזה לא תקצוב שהוא אחיד וכל רשות מקומית נותנת אותו במידה שווה כי שוב, הוא לא מעוגן בחוק.

רעות שאער: אז על איזה מענים אני מדברת?

רעות שאער: כמו שקראתם במסמך, ואנחנו נשמח להעביר אותו לכולם – יש את חוק הבטחת הכנסה, שמבטיח סיוע ראשוני בהבטחת הכנסה לנשים נפגעות אלימות.

רעות שאער: שוב, כיום זה רק נפגעות שהן יוצאות מקלט, ואנחנו חושבות שמין הראוי להרחיב את זה גם למי שהיא נפגעת אלימות והיא לא יוצאת מקלט.

רעות שאער: איך היא תוכיח שהיא נפגעת אלימות?

רעות שאער: מאוד-מאוד פשוט – יש מנגנון שהוא מעוגן בחוק זכויות הדייר בדיור הציבורי, שמסתמך על ראיות אחרות, חזקות ומוצקות, על כך שאישה היא נפגעת אלימות.

רעות שאער: יש דוח סוציאלי של עובדת סוציאלית שמטפלת במשפחה במחלקה העירונית או במרכז האלימות במשפחה.

רעות שאער: יש צו הגנה, החלטה שיפוטית שאומרת שהאישה הזאת הייתה נפגעת אלימות ולא צריך יותר מזה.

רעות שאער: לא צריך לצמצם את זה גם לנפגעות מקלט, צריך לתת את הבטחת ההכנסה בהליך המקוצר, שגם לא מתחשב בנכסים של שני בני הזוג ואולי לא נגישים לאישה בשלב שהיא מבקשת להיחלץ מהקשר, ולאפשר למתן הבטחת הכנסה.

רעות שאער: כך אותו עיקרון נכון גם לגבי חוק שירותי הרווחה, שמציע כל מיני מענים לנשים אבל כיום רק לנשים יוצאות מקלט.

רעות שאער: אותו עיקרון צריך להכיר בנשים נפגעות אלימות שהן לא יוצאות מקלט גם לצורך סיוע למשפחות שבראשן הורה עצמאי לפי החוק הספציפי הזה.

רעות שאער: היום הקריטריון בחוק הזה מאוד מצמצם ומאפשר הכרה כהורה עצמאי רק לנשים שהיו שלושה חודשים במקלט, ונותן הרבה סיעוד שהוא רלוונטי לכל אישה נפגעת אלימות.

רעות שאער: חוק עבודת נשים ופיצויי פיטורין – אותו דבר, אותו עיקרון.

רעות שאער: צריך להכיר בכל הנשים האלה ללא דרישה להיות יוצאת מקלט כדי לקבל סיוע.

רעות שאער: ברגע שניתן את הסיוע זה גם מעגל שמזין את עצמו – נשים יתחילו לפנות כי ידעו שהן באמת יקבלו עזרה בהמשך לפנייה שלהן לרשויות השונות וזה לא משהו שישאיר אותן באוויר בלי אפשרות לעמוד על הרגליים.

עאידה תומא סלימאן: תודה.

עאידה תומא סלימאן: אתם מדברות על החקיקה ואני שומעת שאיריס בתשובה שלה אמרה שיש פיילוט שמנסים לפתח עכשיו עם הקרן כדי לראות איך זה יעבוד.

עאידה תומא סלימאן: ברגע שהרעיון יהיה מפותח, איריס, ותחליטו איך ואיפה מפעילים את זה, נשמח לקבל מידע על זה.

עאידה תומא סלימאן: אני חושבת שבצד של החקיקה – אני לפחות אהיה מעוניינת שנשב ונדבר על זה ונראה במה אפשר כן להיעזר.

גבי לסקי: גם אני יחד עם היו"רית.

עאידה תומא סלימאן: יופי, אז נעשה את זה ביחד.

עאידה תומא סלימאן: איריס, אני רציתי לשאול בעניין התכנית של האוכלוסייה הערבית: אתם תצליחו לממן את כל התכנית?

איריס פלורנטין: לא.

עאידה תומא סלימאן: אז אני אשמח לקבל פירוט מה מתוך התכנית הזאת יתבצע השנה וימומן בשנה הבאה באופן מפורט, כך גם כאשר מדברים על תקנים – כמה תקנים ועלויות.

עאידה תומא סלימאן: רציתי לשאול – תוך כדי הדיון אני מסתכלת על הסעיפים, ואני רואה שאתם מתכננים להקים מקלט, שני מקטלים כבר הקמתם אבל יש בתכנון מקלט לנשים הרות ואימהות?

איריס פלורנטין: בתוך החלטת הממשלה יש ארבעה סוגים של מקלטים ייחודיים, שאנחנו רוצים להיכנס אליהם.

איריס פלורנטין: יש לנו צורך של נשים הרות ונשים עם תינוקות.

איריס פלורנטין: יש לנו צורך במקלט לנשים שהן טעונות הגנה, ויש לנו צורך בדגש על נערות.

איריס פלורנטין: עם חלק מהמודלים אנחנו כבר מוכנים ונמשיך הלאה.

עאידה תומא סלימאן: אבל מאיפה זה בא?

עאידה תומא סלימאן: למה נשים בהיריון צריכות מקלט נפרד?

עאידה תומא סלימאן: מה ייחודי במצב של אישה – לא שאני לא מבינה מה ייחודי ב...

איריס פלורנטין: הבקשה שלי למי שכרגע יושב על המודל היא שזה לא יהיה מקלט נפרד אלא בנוסף.

איריס פלורנטין: שיהיה ברור שהמקלט נותן גם דגש לילדים בגילאים האלה לצד ילדים אחרים.

איריס פלורנטין: היום אנחנו עובדים מאוד בבירור בכל המקלטים, ואנחנו מתאימים את המקלטים לאוכלוסיות יעד שנמצאות או יהיו בעתיד.

עאידה תומא סלימאן: אבל מתאימים מקלט נשים לאוכלוסיית יעד של ילדים?

עאידה תומא סלימאן: נשים בהיריון – למה הן צריכות להיות במקלט נפרד?

עאידה תומא סלימאן: אני לא מבינה.

עאידה תומא סלימאן: האם הטיפול בהן, החיזוק שלהן, ההגנה שלהן שונה ממקלטים אחרים?

עאידה תומא סלימאן: למה צריך מקלט ייחודי לנשים בהיריון?

איריס פלורנטין: המקלט יהיה גם לנשים בהיריון.

איריס פלורנטין: אנחנו מוסיפים אוכלוסיית יעד.

איריס פלורנטין: אין לנו אף מקלט שהוא רק לתחום אחד.

איריס פלורנטין: כל אחד מהמקלטים שאנחנו בונים הוא גם וגם וגם.

איריס פלורנטין: יחד עם זה, מה שאנחנו עושים עכשיו, יש לנו פעולה מאוד מאסיבית של עדכון כל מודל העבודה במקלטים – זה להסתכל על הנשים ולהסתכל על הילדים בגילאים השונים, ולתת את המענה הראוי.

איריס פלורנטין: אנחנו מסתכלים כך על כל המקלטים.

עאידה תומא סלימאן: יש לי הרגשה, ואני מאוד מקווה שאני טועה שכשאני מסתכלת על התכנית הזאת, יש לי הרגשה שדוחקים את הנשים הצידה בשיקולים שנעשים בתכנית ויש יותר מדי פוקוס על גברים ועל ילדים ועל זקנים ואנשים.

עאידה תומא סלימאן: אם אני מסתכלת על התוספת פה – אני לא יודעת.

איריס פלורנטין: אין אף תוספת חוץ מאשר ישירות לגברים שלא מיועדת ברובה לנשים, גם למקלטים.

איריס פלורנטין: רוב הכסף שנמדוד אותו גם בעבר וגם עכשיו וגם בעתיד – הוא ניתן לנשים - -

עאידה תומא סלימאן: זה לא רק בעניין הכסף, איריס.

עאידה תומא סלימאן: כאשר אני בונה מקלט שהוא במיוחד בגלל שיש ילדים בגילאים קטנים – אז מה?

עאידה תומא סלימאן: אז מה אם יש?

עאידה תומא סלימאן: 25 שנים המקלטים קיבלו נשים בהיריון, וקיבלו נשים שילדו בתוך המקלט.

עאידה תומא סלימאן: אני בעצמי ראיתי את זה, וזה דווקא תרם לנשים, קהילת הנשים שמסביב הייתה פנויה לעזור לה לטפל בתינוק, ללמד אותה את הצעדים הראשונים.

עאידה תומא סלימאן: למה עכשיו צריך לפצל?

איריס פלורנטין: אנחנו לא מפצלים.

איריס פלורנטין: מה שאנחנו עושים בשנתיים האחרונות מאוד בבירור, ואני יכולה להגיד גם כשיצאה החלטת הממשלה – כשיצאה החלטת הממשלה, הפעולה הראשונה שאנחנו עשינו זה לתגבר את המקלטים לדברים שלא שילמנו קודם לכן והתגבור העיקרי היה לנושא הילדים.

איריס פלורנטין: אנחנו מתייחסים לילדים כחלק מההיבט הטיפולי וגם עכשיו, כשיש לנו וועדה שבודקת את כל הפעילות של המקלטים, אלה בדיוק ההמלצות.

איריס פלורנטין: זה גם נכתב פה על בסיס צוות של אנשים שישבו וכתבו.

איריס פלורנטין: זה לא משהו שנכתב עכשיו, זה יצא מתכנית העבודה של הוועדה הבין-משרדית במסמך הגדול כי היו חסרים צרכים של ה - - - גם היום, כשיושבים על המקלטים ואנחנו מדברים על המקלטים בתוך סט של דירות עירוני או מקלטים שישבו בפריפריה כקיבוץ – אנחנו מדברים על מודלים שונים שיתנו דגש לגילאים השונים של הילדים.

איריס פלורנטין: יש שם חסך בכל המקלטים היום.

איריס פלורנטין: כן, יש.

גבי לסקי: כשאתן יושבות במשרד, אתן פועלות יחד עם הצוות של ארגוני הנשים, של העמותות שמנהלות את המקלטים?

גבי לסקי: כי כל הניסיון אצלם.

גבי לסקי: אז הניסיון אם הם חלק אינטגראלי מהתהליך כי אז הן יכולות להגיד באמת מה שנאמר פה, שכל מקלט צריך להיות ערוך לקבל את כל סוגי הנשים.

איריס פלורנטין: המקלטים ערוכים לקבל את סוגי הנשים.

איריס פלורנטין: כשאנחנו הוספנו תקציב ב-2016-17 זה היה בדיוק על זה.

איריס פלורנטין: זה לשים תקציבים נוספים כדי לאפשר לקלוט נשים הרבה יותר מורכבות.

איריס פלורנטין: מה לעשות שהנשים שמגיעות למקלטים עכשיו הן הרבה יותר מורכבות ויש להן הרבה יותר צרכים, גם להן וגם לילדים שלהן.

איריס פלורנטין: לכן אנחנו נערכים בצורה אחרת - -

עאידה תומא סלימאן: אני מבינה שנשים נפגעות נפש צריכות מקלט ייחודי, שנשים שעסקו בזנות או התמכרויות או עם רקע של התמכרויות – אני יכולה להבין אבל את האמת, נשים בהיריון?

עאידה תומא סלימאן: קטונתי מלהבין את זה.

עאידה תומא סלימאן: אי אפשר לקיים עכשיו דיון לעומק.

איריס פלורנטין: אני אגיד לך שכמי שישב עם כל אנשי המקצוע בתחום – אז התשובה היא כן, זה תהליך של עבודה עם המקלטים ולשנות את מודל העבודה ויש כמה פורומים: פורום המנכ"ליות, עם מנהלי המקלטים.

איריס פלורנטין: יש פורומים שיושבים ובונים את המודלים מהתחלה.

איריס פלורנטין: התשובה היא כן.

עאידה תומא סלימאן: אני חושבת שלא אכנס לוויכוח בין המקצועי לפמיניסטי אבל יש לי דעה ואנחנו נדבר על זה אחר-כך.

עאידה תומא סלימאן: אני חושבת שאנחנו נסחפים יותר מדי אחרי כל הדיבור הזה על איך מטפלים בדברים ואיך נותנים להם כל מיני דרכי עידוד ובונים להם סל מיוחד ובונים להם זה ורק תבואו ובואו נטפל בכם, ובינתיים יש את הנשים, שאנחנו לא משקיעים מהתוספת הזו מספיק כדי לעבוד כי התכניות של מרכזי הטיפול באלימות ושוטרים בכל פינה – ראינו שעד עכשיו לא עזרו.

עאידה תומא סלימאן: סליחה, לא עזרו.

עאידה תומא סלימאן: נשים עדין נרצחות ונשים עדין סובלו מאלימות ונשים לא מצליחות לצאת ממעגל האלימות.

עאידה תומא סלימאן: אני חושבת שהגיע הזמן שנעשה קצת איזון.

עאידה תומא סלימאן: באמת, אני מרגישה שאנחנו מאבדות את הנשים שהן נפגעות האלימות בתוך הסיפור הזה.

גבי לסקי: גם היחס לגברים כלקוחות, זה גם, הם לא בדיוק לקוחות.

עאידה תומא סלימאן: אני מבקשת לשמוע את אורה כורזים, יו"ר ויצו ישראל.

עאידה תומא סלימאן: בבקשה, שלוש דקות.

אורה כורזים: שלום.

אורה כורזים: אני מודה לך, גברתי היושבת-ראש, שנתת לי את זכות הדיבור.

אורה כורזים: אני רוצה להוסיף על הדברים שאמרה איריס פלורנטין, שבתקופת הקורונה גם הקמנו ביחד עם משרד הרווחה את מקלט החירום, שנתן מענה לנשים לבידוד לשבועיים, ואחר-כך הועברו או חזרו לבתיהן במהלך הקורונה, ואני חושבת שזה היה פרויקט של שנה שהיה מלא חמישה ימים אחרי שפתחנו ב"ויצ"ו ישראל" את המקלט הזה, הוא היה מלא עד אפס מקום עד סוף אפריל.

אורה כורזים: בסך הכל עברו במקלט הזה 211 נשים, שזה בערך פי ארבע ממספר הנשים שעוברות בשנה במקלט ארוך טווח, וקרוב ל-400 ילדים.

אורה כורזים: זאת אומרת, אנחנו רואים שבאמת יש בזה צורך, וזה באמת היה מקלט שהוקם אחרי הרבה מאוד שנים שלא הוקם מקלט במדינת ישראל, ואני מאוד מברכת את היוזמה של משרד הרווחה ושל איריס להקמת עוד מקלטים שנדרשים.

אורה כורזים: אני חושבת שהייתי מאוד שמחה שבתכנית הזאת היינו יושבות ומדברות גם על הנושא של מניעה.

אורה כורזים: כמו שאנחנו מדברים היום על רפואה מונעת, אז בואו נדבר גם על הנושא הזה של מניעת אלימות ולא רק טיפול באלימות.

אורה כורזים: כל הנושא הזה שלנו, שראינו אותו מאוד בעייתי בתקופת הקורונה, ב"ויצ"ו ישראל", היה הנושא של תחזיות שראינו שנשים בקורונה, במיוחד נשים שנמצאות במעגל האלימות, הן חוות הרבה מאוד בעיות בנוסף לתקופות רגילות בדרך שלהן להשתלב בקהילה, בנוסף לעניין שהן רובן פוטרו מהעבודה.

אורה כורזים: ולכן, הקמנו תכנית לנשים יוצאות מקלט – זה נקרא אצלנו "בראש מורם".

אורה כורזים: הקמנו שש קבוצות כאלה ויש לנו היום קרוב ל-100 נשים בשש ערים שונות, והמטרה שלנו היא להקים עוד ארבע קבוצות כאלה עד סוף שנת 2022, במטרה לתת מענה ועטיפה קהילתית לנשים במעגל האלימות ולא רק לנשים יוצאות מקלט, כאשר אנחנו קוראות במחקרים שאחת היכולות שלנו לתמוך בנשים ולתת להן את הכלים הטובים יותר להשתלב בקהילה בחזרה, זה לתת להן תמיכה קהילתית וחזרה להאמין בעצמן.

אורה כורזים: אני חושבת שאחד הדברים שהיינו מאוד רוצות לחזק זה כמובן את הנושא של המענקים שנשים מקבלות כשהן יוצאות מהמקלט.

אורה כורזים: צריך לזכור שהרבה מאוד מהנשים שמגיעות אלינו הן נשים מוחלשות, ממעגלים כלכליים - -

עאידה תומא סלימאן: אורה, אני מאוד מצטערת, אי אפשר להאריך.

עאידה תומא סלימאן: אם יש לך הצעות קונקרטיות - -

אורה כורזים: לא, אני אסיים את הדברים שלי, ברשותך.

אורה כורזים: אני אומר כך: הייתי מבקשת שנדון בנושא של התמיכה שנדרשת לנשים שיוצאות ממקלט.

אורה כורזים: המענק שניתן להן על-ידי המדינה הוא לא מענק מספיק, ותזכרו שהנשים האלה מגיעות גם ממצב סוציו-אקונומי נמוך וגם נשים שהרבה מאוד פעמים אין להן חשבון בנק, אין להן אפשרות לשכור דירה וכדומה.

אורה כורזים: תודה.

עאידה תומא סלימאן: תודה.

עאידה תומא סלימאן: עינת קינן, עיתונאית.

עאידה תומא סלימאן: אני מאוד מבקשת בקיצור רב, אם יש הצעות קונקרטיות ובעניין התכנית והתקציב.

עינת קינן: אני רוצה להעלות נקודה מאוד-מאוד קריטית להמון אימהות:

עינת קינן: אנחנו מדברים על תיוג, ניכור הורי והשתלטות על הנתיב הזה במקרי אלימות במשפחה.

עינת קינן: מה שקורה, אימהות מדווחות על אלימות כלפיהן וכלפי הילדים, ובגלל מדיניות שהשתרשה בעיקר ברווחה, ובתור מערכת שיש לה וטו על משרדים אחרים – יש לה סעיף וטו על משרדים אחרים במקרי דיווחים על אלימות, יש להם את הכוח להחליט שלא חוקרים.

עינת קינן: אני מתעדת עשרות מקרים של אלימות במשפחה, זה לא משנה באיזה סגנון – רגשית, פיסית, מינית, כלכלית, משפטית, דיגיטלית ועוד – מקרים בהם ילדים מדווחים על אלימות וברווחה לא מאמינים.

עינת קינן: הילדים מתויגים כמנכרים והם סרבני קשר להיפגש עם אב אלים.

עינת קינן: בדרך כלל זה האב האלים או אימהות שמדווחות על אלימות כלפי הילד, לא מאמינים להם ואז נוקטים במדיניות השתקה ואלימות.

עינת קינן: בהתחלה מוציאים את הילד או מאיימים, ואחר-כך מוציאים את הילד למרכזי קלט, ונשים עקשניות, שמנסות להגן על הילד הן אחר-כך מתויגות כחוטפות או כעוינות, מסיתות ומטורפות, ואז מוציאים את הילד למשמורת האב האלים.

עינת קינן: זה לא מקרה אחד, אני מדברת על עשרות - -

עאידה תומא סלימאן: עינת, מאחר ושמעתי על התופעה וגם היו פניות אלי מנשים, אני מציעה שתכתבי על מקרים ספציפיים שהיית רוצה שנסקור, ואנחנו נפנה לאיריס ונטפל בזה כי - -

עינת קינן: תודה רבה.

עינת קינן: הבעיה היחידה היא שבוועדה הקודמת אני יודעת שהדברים השתנו - -

עאידה תומא סלימאן: אוקי, בואי לא נעסוק בוועדות קודמות.

עאידה תומא סלימאן: אני הצעתי פתרון.

עאידה תומא סלימאן: לא, אני לא יכולה להרחיב בנושא, אפשר לדבר על זה אחר-כך.

עינת קינן: בקשה קטנה: אם יעבירו את זה לטיפול הרווחה כמו בעבר, זה ייקבר.

עינת קינן: זו הבקשה שלי.

עאידה תומא סלימאן: עינת, ידוע עלי שאני חופרת קברים בצורה מאוד טובה אז תסמכי עלי.

עינת קינן: תודה רבה.

עאידה תומא סלימאן: ורד פרי מפורום מיכל סלה, שתי דקות לרשותך, ואם זה קשור בעניין של התקצוב, אני מבקשת להתמקד.

ורד פרי: כן, זה קשור לעניין של התקצוב.

ורד פרי: אני רוצה להזמין אתכם, את מי שמתקצב, לשקול בתקצוב את הפרויקט שיש לנו, של "הכלבים של מיכל סלה".

ורד פרי: העלות של כלב כזה היא 70,000 שקלים, וזו עלות חד-פעמית, לכל השנים.

ורד פרי: כלב כזה, שמלווה אישה מונע ממנה צורך לצאת למקלט, מאפשר לה ולילדים להמשיך לחיות את החיים שלהם כרגיל, והוא פתרון הרבה יותר זול ממקלט ויש לו הרבה יתרונות מעבר למקלט.

עאידה תומא סלימאן: אני מאוד מקווה שאת יודעת שהמקלטים הם לא רק קירות ששומרים על האישה - -

ורד פרי: בוודאי, הם לא רק כלא, הם גם טיפול - -

עאידה תומא סלימאן: הם לא כלא.

ורד פרי: הם לא כלא בכלל, הם טיפול חשוב והם נותנים הרבה ואנחנו לא רוצים לשלול מהנשים את כל מה שהן מקבלות במקלט אבל אנחנו רוצות להזמין לחשוב חשיבה אחרת, כזאת שתפגע פחות בחיים המקוריים של האישה.

עאידה תומא סלימאן: בסדר גמור.

עאידה תומא סלימאן: אני חושבת שזה נשמע על-ידי האנשים שמתקצבים.

גבי לסקי: נשמע את משרד הבריאות?

עאידה תומא סלימאן: משרד הבריאות לא נמצאים.

עאידה תומא סלימאן: זוהר ממשרד הבריאות, את נמצאת אתנו?

עאידה תומא סלימאן: אני מבינה שאתם לא קיבלתם כלום מהתקציב התוספתי, נכון?

זהר סהר: לפי מה שאיריס אמרה, אנחנו מקבלים עוד שני תקנים שלא קיבלנו אותם עד עכשיו.

עאידה תומא סלימאן: וארבעה תקנים לקופות החולים.

זהר סהר: ארבעה תקנים זה כבר תכנית שהגשנו לפני שנה או קצת יותר.

עאידה תומא סלימאן: אפשר לשאול למה אתם מממנים את התקנים האלה לקופות החולים ולא מבקשים מקופות החולים לממן תקנים כאלה?

עאידה תומא סלימאן: לא חסר להם כסף, עד כמה שידוע לי.

זהר סהר: זו שאלה שאני צריכה לבדוק אבל אני כן יכולה להגיד שהמטרה בתקנים זה לא מימון לקופות אלא להיות איש שמתכלל את העבודה.

זהר סהר: זאת אומרת, התקנים האלה בקופות, כמו שלאורך השנים אנחנו כן נותנים מתקציב הרווחה עוד מהוועדה הקודמת, יש לנו תכנית גדולה שאנחנו נותנים שעות ייעודיות לבתי החולים ולקופות החולים לעו"ס ייעודי לנושא הזה.

זהר סהר: התכנית הספציפית הזאת יותר מתייחסת לרצף הטיפולי מתוך הבנה שאנחנו יודעים שהרבה פעמים יש קושי גם להבין מי צריך לעזור לקבל שירותים מסוימים, וגם כדי לתת שירות יותר מדויק סביב הרצפים.

זהר סהר: זאת אומרת, אנחנו מבינים שהרבה פעמים הבעיה היא בתקשורת בין השירותים השונים גם בתוך מערכת הבריאות אבל הרבה גם בין מערכת הבריאות למערכות האחרות.

זהר סהר: וככל שיהיה אדם ספציפי שמתכלל את הנושא, שהוא ייעודי לנושא הזה, זה אולי יכול לעזור לנו לתת מענים יותר טובים כמו למשל – אתן רק דוגמה קטנה - -

עאידה תומא סלימאן: אני הבנתי את הרעיון של התכלול, אני מנסה להתמקד בעניין של התקציב ובסדרי העדיפויות שנעשו בהקצאת התקציב שניתן, בגלל זה שאלתי.

זהר סהר: התפיסה שלנו היא שמאחר וזו תכנית ממשלתית ויש פה מימון לנושא, אז באמת חלק מהתקציבים הנוספים צריכים להיות לדברים שיותר קשה לגייס בתוך המערכת.

עאידה תומא סלימאן: תודה רבה.

עאידה תומא סלימאן: אני מודה לכולכם ומתנצלת בפני אלה שלא הצלחתי להגיע אליהם ולשמוע אותם.

עאידה תומא סלימאן: אני שוב מדגישה שאשמח לקבל את הפילוחים שביקשתי בעניין האוכלוסייה הערבית ואת המידע על תכניות הפיילוט שאתם מפתחים.

עאידה תומא סלימאן: אני רושמת בפנינו שקצת מוזר לי שהעלייה בתקצוב אמנם חיובית ואנחנו מסתכלים עליה בחיוב אבל אני עדין רואה שהממשלה, גם ממשלת השינוי מה שנקרא, לא עשתה את השינוי האמיתי בלהפוך אותנו לנושא בראש מעייניה ועדין לא הקצתה את התקציב שהייתה צריכה להקצות.

עאידה תומא סלימאן: אנחנו דורשים ונדרוש ונפעל כדי שתהיה עוד העלאה בתקציב לתכנית הזאת.

עאידה תומא סלימאן: אני רושמת בפנינו שמאוד מוזר לי ששאר המשרדים – ההקצאות שלהם לא עונות על הציפיות איך המשרדים יפעלו.

עאידה תומא סלימאן: אני לא יודעת איך עשיתם את סדרי העדיפויות מבחינת ההחלטות, למשל על ה-50 מיליון, למה הם יוקצו?

עאידה תומא סלימאן: מי החליט על זה?

עאידה תומא סלימאן: עוד לא קיבלתי תשובה.

עאידה תומא סלימאן: מי החליט על איך משתמשים ב-50 מיליון האלה ומה סדר העדיפויות?

עאידה תומא סלימאן: עד כמה אתם, כצוות מקצועי, הייתה לכם השפעה בנושא הזה?

עאידה תומא סלימאן: אני בספק.

עאידה תומא סלימאן: אני חושבת שהמגמה של לתקצב יותר תכניות שהן מסביב לנשים, שהן חשובות ואני האחרונה שאזלזל בהן אבל המינון שלהן עלה והפר את האיזון העדין שזו התכנית למאבק באלימות נגד נשים והנפגעות העיקריות בה הן הנשים, במיוחד שאנחנו לא רואים נסיגה ברמות האלימות נגד נשים ובסבל של הנשים בשנים האחרונות ולאורך שנת הקורונה.

עאידה תומא סלימאן: אני קוראת לוועדה ולמטה לשקול מחדש את הנושא, במיוחד כאשר בונים את התקציב של 2023, כלומר את החלוקה ואת הכסף התוספתי או שלא יהיה תוספתי, שזה יהפוך לבסיס התקציב, שה-150 יהפכו לגוף התקציב ולא יהיו תוספת.

עאידה תומא סלימאן: כלומר, אתם החלטתם שגם בשנה החמישית אתם לא תגיעו ליעד שנקבע בתכנית הממשלתית.

עאידה תומא סלימאן: אני רואה את זה בחומרה רבה, ואני דורשת מהאוצר לשקול מחדש ונפנה לשר האוצר, שהתכנית הזאת, לפחות בשנה האחרונה, תגיע ליעד שלה, של 250 מיליון.

גבי לסקי: גם בעניין החינוך – העלאת התקצוב לתכניות מניעה חינוכיות בבתי הספר - - -

עאידה תומא סלימאן: נכון, ומתחייב גם פיקוח על איך זה מתבצע.

עאידה תומא סלימאן: אני אבקש ממשרד החינוך תשובה.

גבי לסקי: שזאת תהיה חובה, עדיף לחייב.

עאידה תומא סלימאן: היה עדיף אם זה היה הופך לשעת לימוד חובה בתוך בתי הספר, ואז גם נבטיח שהוא יהיה בגוף התקציב מעכשיו והלאה.

עאידה תומא סלימאן: אנחנו נפנה למשרדים ונחכה לקבלת התשובות.

עאידה תומא סלימאן: אני חושבת שגם בזה אנחנו מחויבות למאבק אמיתי עם האוצר, מול האוצר, מול הממשלה, איך שתרצו, כדי שהתקציב של התכנית ימולא.

איריס פלורנטין: אני רק רוצה להגיד שיש לנו פגישות בשבוע הקרוב עם כל המשרדים כדי לסגור את כל הפרטים.

גבי לסקי: ותשתמשו בנו כי אנחנו באמת יכולות לעזור לקדם.

עאידה תומא סלימאן: תודה לכולם.

עאידה תומא סלימאן: הישיבה נעולה.